**ՀԱՇՎԵՏՎՈՒԹՅՈՒՆ**

**ՀՀ ոստիկանության բարեփոխումների ռազմավարության և դրանից բխող 2020-2022թթ. գործողությունների ծրագրով 2021 թվականի ընթացքում իրականացված աշխատանքների վերաբերյալ**

2020 թվականի ապրիլի 23-ին ՀՀ կառավարության թիվ 638-Լ որոշմամբ հաստատված Հայաստանի Հանրապետության ոստիկանության բարեփոխումների ռազմավարությամբ և դրանից բխող 2020-2022 թվականների գործողությունների ծրագրով նախատեսված առաջնայնությունների ուղղությամբ հաշվետու ժամանակահատվածում լայնամասշտաբ աշխատանքները շարունակվել են, ըստ նախատեսված ժամանակացույցի ու քայլերի հաջորդականության, ներգրավելով թե՛ ներպետական շահառու մարմիններին, թե՛ քաղաքացիական հասարակության ներկայացուցիչներին, թե՛ միջազգային գործընկերներին, մասնավորապես՝ ԱՄՆ կառավարություն, Եվրոպական միություն, ՄԱԿ-ի զարգացման ծրագիր, Համաշախարհային բանկ և ԵԱՀԿ:

Հայաստանի Հանրապետության ոստիկանության բարեփոխումների ռազմավարությամբ և դրանից բխող 2020-2022 թվականների գործողությունների ծրագրով 2021 թվականի համար նախատեսված գործողությունները և դրանց կատարողականը ներկայացվում է ստորև.

***Գործողության անվանումը.***

**Գործող մասնագիտական կրթական ծրագրերի և պետական կրթական չափորոշիչների վերանայում /1-ին գլխի 2-րդ գործողություն/.**

**Կատարողական.**

Համաձայն բարեփոխումների ռազմավարության ու գործողությունների ծրագրի ժամանակացույցի՝ Ոստիկանության կրթահամալիրի, ՀՀ կրթության, գիտության, մշակույթի և սպորտի նախարարության և ՀՀ արդարադատության նախարարության համատեղ ջանքերով նախաձեռնվել և իրականացվել է Ոստիկանության կրթահամալիրի բոլոր մասնագիտական կրթական ծրագրերի ու պետական չափորոշիչների աուդիտ, որի արդյունքների հիման վրա բանակցություններ են մեկնարկել միջազգային համապատասխան դոնոր կազմակերպությունների հետ՝ գործող մասնագիտական կրթական ծրագրերի և պետական կրթական չափորոշիչների վերանայման նպատակով: ԱՄՆ գործընկերների հետ համատեղ, արդեն իսկ ներդրվել է նոր Պարեկային ծառայության հնգամսյա վերապատրաստման ամբողջական փաթեթը, որը համապատասխանում է միջազգային լավագույն չափանիշներին՝ ներառելով ինչպես տեսական, այնպես էլ մեծամասամբ տակտիկական հմտությունների զարգացմանն ուղղված մոդուլներ ու դասընթացներ: Միաժամանակ հաշվի առնելով Պարեկային ծառայության առաջին փուլի ուսուցման եզրահանգումները՝ Պարեկային ծառայության երկրորդ փուլի մեկնարկին ընդառաջ՝ վերանայվել է հնգամսյա վերապատրաստման փաթեթը՝ ներառելով որոշակի փոփոխություններ ինչպես դասավանդման մեթոդաբանության, թեսթավորման, այնպես էլ դասավանդվող մոդուլների ժամաքանակների ու վերջնարդյունքների մեջ:

Բացի այդ, գործող մասնագիտական կրթական ծրագրերի և պետական կրթական չափորոշիչների վերանայման նպատակով, Ոստիկանության կրթահամալիրի պետի հրամանով ձևավորվել է աշխատանքային խումբ, որի կազմում ընդգրկվել են կրթահամալիրի 12 ծառայողներ:

Աշխատանքային խմբի կողմից մշակվել և Ոստիկանության կրթահամալիրի պետի կողմից 09.04.2021թ. հաստատվել է գործող մասնագիտական կրթական ծրագրերի և պետական կրթական չափորոշիչների վերանայման միջոցառումների ժամանակացույցը, որի հիմքում դրվել են կրթական ծրագրերի և պետական կրթական չափորոշիչների աուդիտի 18.12.2020թ. եզրակացության մեջ բովանդակվող առաջարկությունները:

Ժամանակացույցով նախատեսվել է ընդհանուր թվով 9 միջոցառում, որոնցից 3-ը՝ 2021 թվականի առաջին կիսամյակի համար:

Ժամանակացույցով նախատեսված առաջին միջոցառումն էր «ՀՀ ոստիկանության կրթահամալիրի մասնագիտական կրթական ծրագրերի և պետական կրթական չափորոշիչների աուդիտի 18.12.2020թ. եզրակացության մեջ բովանդակվող՝ բարձրագույն մասնագիտական կրթության «Իրավագիտություն» մասնագիտության «Իրավագիտության մագիստրոս» որակավորման կրթական ծրագրի վերաբերյալ մասնավոր բնույթի առաջարկությունների իրականացումը»: Այդ միջոցառումն իրականացվել է ամբողջ ծավալով: Մասնավորապես, Ոստիկանության կրթահամալիրի գիտական խորհրդի 04.06.2021թ. թիվ 8 նիստի որոշմամբ հաստատվել է ՀՀ ոստիկանության կրթահամալիր ՊՈԱԿ-ի Իրավագիտություն մասնագիտության մագիստրոսի կրթական ծրագրի նոր մասնագիրը, որում արտացոլվել են բարձրագույն մասնագիտական կրթության «Իրավագիտություն» մասնագիտության «Իրավագիտության մագիստրոս» որակավորման կրթական ծրագրին վերաբերող՝ ժամանակացույցի առաջին հավելվածում նշված բոլոր 7 առաջարկությունները:

Ժամանակացույցով նախատեսված երկրորդ միջոցառումն էր «Ազգային գվարդիայի ծառայողների եռամսյա վերապատրաստման ուսումնական և առարկայական թեմատիկ պլանների կազմումը, որոնց բովանդակությունը միտված կլինի հասարակական կարգի պահպանության համար նախատեսված արդի տակտիկաների և վերլուծական կանխատեսման մասնագիտական կարողությունների ձևավորմանը»:Այդ միջոցառումը չի իրականացվել, քանի որ նշված պլանների կազմման համար, որպես ելակետ, պետք է հանդիսանար Ազգային գվարդիայի նպատակների, խնդիրների, գործառույթների և լիազորությունների հստակեցումը, ինչը պետք է կատարվեր Ոստիկանության զորքերի մասին ՀՀ օրենքն ուժը կորցրած ճանաչելու և Ոստիկանության մասին ՀՀ օրենքում փոփոխություններ կատարելու արդյունքում: Սակայն, նշված օրենսդրական փաթեթը հանվել է շրջանառությունից և փոխարինվել Ներքին գործերի նախարարության ձևավորմանն ուղղված՝ «Կառավարության կառուցվածքի և գործունեության մասին» օրենքում լրացումներ կատարելու մասին» օրենքի և հարակից օրենքների նախագծերի փաթեթով:

Ժամանակացույցով նախատեսված երրորդ միջոցառումն էր Ոստիկանության կրթահամալիրի ակադեմիայի իրավագիտության ֆակուլտետի առկա անվճար ուսուցման Իրավագիտություն մասնագիտության Իրավագիտություն որակավորման ուսումնական պլանով և քոլեջի ոստիկանական միջին մասնագիտական կրթության ֆակուլտետի Ոստիկանական գործ մասնագիտության Ոստիկանության սպա որակավորման ուսումնական պլանով նախատեսված Հատուկ տակտիկական պատրաստականություն առարկայի և ուսումնական կենտրոնի Ոստիկանական գործ մասնագիտության Ոստիկան որակավորման ուսումնական պլանով նախատեսված Ծառայության իրականացման մարտավարություն մոդուլի առարկայական (մոդուլային) ծրագրերի վերանայումը՝ դրանցում ներառելով տակտիկական պատրաստականությանն առնչվող այն վերաբերելի հմտություններն ու կարողությունները ձևավորող թեմաներ, որոնք դասավանդվել են Պարեկային ծառայությունում պաշտոնի նշանակվելու նպատակով ուսուցման շրջանակներում: Նշված միջոցառումն իրականացվել է ամբողջ ծավալով: Մասնավորապես, Ոստիկանության կրթահամալիրի քոլեջի Ոստիկանության տակտիկական պատրաստականության ամբիոնի 03.06.2021թ. թիվ 9 նիստում հաստատվել են ակադեմիայի իրավագիտության ֆակուլտետի առկա անվճար ուսուցման Իրավագիտություն մասնագիտության Իրավագիտություն որակավորման ուսումնական պլանով և քոլեջի Ոստիկանական միջին մասնագիտական կրթության ֆակուլտետի Ոստիկանական գործ մասնագիտության Ոստիկանության սպա որակավորման ուսումնական պլանով նախատեսված Հատուկ տակտիկական պատրաստականություն առարկայի նոր առարկայական նկարագրերը, իսկ Ոստիկանության կրթահամալիրի ուսումնական կենտրոնի հատուկ պատրաստականության կրթաճյուղի 03.06.2021թ. թիվ 17 նիստում հաստատվել են ուսումնական կենտրոնի Ոստիկանական գործ մասնագիտության Ոստիկան որակավորման ուսումնական պլանով նախատեսված Ծառայության իրականացման մարտավարություն առարկայի նոր թեմատիկ պլանն ու ուսումնական ծրագիրը: Հաստատված նոր առարկայական նկարագրերը, թեմատիկ պլանն ու ուսումնական ծրագիրը ներառում են տակտիկական պատրաստականությանն առնչվող այն վերաբերելի հմտություններն ու կարողությունները ձևավորող թեմաները, որոնք դասավանդվել են պարեկային ծառայությունում պաշտոնի նշանակվելու նպատակով ուսուցման շրջանակներում:

Նշված ժամանակացույցով 2021 թվականի 2-րդ կիսամյակի ընթացքում՝

Ոստիկանության կրթահամալիրի գիտական խորհրդի 14.12.2021թ. թիվ 12 նիստի որոշմամբ համապատասխան փոփոխություններ են կատարվել ՀՀ ոստիկանության կրթահամալիր ՊՈԱԿ-ի Իրավագիտություն մասնագիտության բակալավրի կրթական ծրագրի մասնագրում, որում արտացոլվեն են բարձրագույն մասնագիտական կրթության «Իրավագիտություն» մասնագիտության «Իրավագիտության բակալավր» որակավորման կրթական ծրագրին վերաբերող՝ ժամանակացույցի երկրորդ հավելվածում նշված առաջարկությունները:

Բացի այդ՝ Ոստիկանության կրթահամալիրի գիտական խորհրդի 08.04.2021թ. թիվ 5 նիստում հաստատվել է ՀՀ ոստիկանության կրթահամալիրի սովորողների պրակտիկայի կազմակերպման և անցկացման կարգը, որով նախատեսվել է, ի թիվս այլնի, նաև պրակտիկայի ավարտին սովորողի համապատասխան առաջարկություններով հաշվետվություն ներկայացնելու մասին դրույթ:

Նաև Ոստիկանության վարչական գործունեություն առարկայի առարկայական նկարագրում ներառվել է Ոստիկանության արդի բարեփոխումների հայեցակարգային դրույթների վերաբերյալ թեմա:

Ոստիկանության կրթահամալիրի կողմից մշակվել և Ոստիկանության շահագրգիռ ստորաբաժանումների ու ՀՀ արդարաատության նախարարության հետ համաձայնեցվել է Ոստիկանական գործ մասնագիտության Ոստիկանության սպա որակավորման միջին մասնագիտական կրթության պետական կրթական նոր չափորոշիչի նախագիծը: Որոշում է կայացվել նախագիծը դեռևս չներկայացնել ՀՀ կրթության, գիտության, մշակույթի և սպորտի նախարարի հաստատմանը, քանի որ ներկայումս քննարկման փուլում է Ոստիկանության կրթահամալիրի կողմից Ոստիկանական գործ մասնագիտության Ոստիկանության սպա որակավորման միջին մասնագիտական կրթական ծրագրի իրականացումը շարունակելու նպատակահարմարության հարցը:

Այս գործընթացներին զուգահեռ՝ ԱՄՆ գործընկերների հետ մշակվել են և առաջիկա ամիսներին իրականացվելու են Պարեկային ծառայողների շարունակական վերապատրաստումներ՝ նարգրավելով նաև ղեկավար անձնակազմին, դասընթացավարներին: ԱՄՆ կառավարության հետ համատեղ իրականացվել է առանձին թիրախավորված վերապատրաստում՝ Ոստիկանության համակարգում կին ծառայողների դերն ու ներգրավվածությունը մեծացնելու նպատակով:

ԵՄ, ՄԱԶԾ ու ԵԱՀԿ գործընկերների հետ աշխատանքներ են կատարվում Ոստիկանության կրթահամալիրում գործող այլ կրթական չափորոշիչների և մոդուլների, կրթականա ծրագրերի վերանայման ուղղությամբ, որոնք ներառում են ինչպես նոր մոդուլների ներդրում, այնպես էլ գործող կրթական ծրագրերի առանցքային վերանայում:

ՀՀ կրթության, գիտության, մշակույթի և սպորտի նախարարի՝ ս.թ հուլիսի 28-ի թիվ 981-Ա հրամանով հաստատվել է «Իրավագիտություն» որակավորումների ոլորտային շրջանակի բնութագրերի մշակման համար ձևավորված աշխատանքային խմբի անհատական կազմը: Նշված աշխատանքային խմբում ընդգրկվել է Ոստիկանության կրթահամալիրի ակադեմիայի պետի տեղակալը: Մշակված ոլորտային շրջանակի բնութագրերը շրջանառվել են բոլոր շահառուների միջև և համապատասխան առաջարկությունների հիմքով կատարվել փոփոխությունները: 2021թ. նոյեմբերի 30-ին ՀՀ կրթության, գիտության, մշակույթի և սպորտի նախարարի թիվ 50-Լ հրամանով հաստատվել է «Իրավագիտություն» որոլտի որակավորումների շրջանակը: Հաստատված շրջանակը հիմք է հանդիսանալու մշակելու և հաստատելու բարձրագույն մասնագիտական կրթական ծրագրերն ուսումնառության վերջնարդյունքների հիմքով: Բարձրագույն մասնագիտական պետական կրթական չափորոշիչների մշակման և հաստատման գործընթացից անցում է կատարվել ուսումնառության վերջնարդյունքների հիմքով բարձրագույն կրթության որակավորումների ոլորտային շրջանակի մշակման գործընթացին:

***Գործողության անվանումը.***

**Կրթական միջավայրի բարեփոխում /1-ին գլխի 3-րդ գործողություն/.**

**Կատարողական.**

Բարեփոխումների շրջանակում Ոստիկանության կրթահամալիրում շարունակվում են աշխատանքները՝ փոփոխելու ինչպես կրթական չափորոշիչներն ու դասավանդման մեթոդաբանությունը, այնպես էլ իրականացնելու աշխատանքներ՝ կրթահամալիրի ֆիզիկական կարողությունները բարելավելու ուղղությամբ: Այսպես՝

Ոստիկանության կրթահամալիրում 2021 թվականի մայիսին ավարտվել է 562 քմ ընդհանուր կառուցապատման մակերեսով հետևյալ սիմուլյացիոն լսարանների շինարարությունը՝

1. Բնակարան,
2. Անձի ճանաչման սենյակ,
3. Սրճարան,
4. Բանկ,
5. Մարտավարական վարժասրահ,
6. Էլեկտրոնային հրաձգարան,
7. Լսարան 1,
8. Լսարան 2:

2021 թվականի հունիսին ավարտվել են բնակարանի, սրճարանի, բանկի և լսարանների կահավորումման աշխատանքները: Ներկայումս նախապատրաստական աշխատանքներ են իրականացվում մարտավարական վարժասրահի և էլեկտրոնային հրաձգարանի համար արդիական սարքավորումներ ձեռք բերելու ուղղությամբ:

Ոստիկանության կրթահամալիրում կառուցված սիմուլյացիոն սենյակները հագեցվել են 34 տեսախցիկներով, 85 դույմ տրամագծով ժամանակակից հեռուստացույցով և 2 DVR սարքով, ինչը թույլ է տալիս տեսաձայնագրել այդ սենյակներում իրականացվող գործնական պարապմունքներն և դրանց օնլայն հետևել այլ լսարանից՝ այդպիսով ապահովելով հնարավորինս մեծ թվով սովորողների ներգրավվածությունը գործնական պարապմունքի անցկացմանը:

***Գործողության անվանումը.***

**Նոր կրթական ծրագրերը ժամանակակից մեթոդաբանությամբ դասավանդող դասախոսական կազմի համալրում /1-ին գլխի 4-րդ գործողություն/.**

**Կատարողական.**

*Երևան քաղաքի Պարեկային ծառայողների թեկնածուներին դասավանդող դասախոսների մասով.*

Նոր Պարեկային ծառայության կազմավորման առաջնային քայլն ապագա պարեկային ծառայողների որակյալ ու պրոֆեսիոնալ կրթության իրականացումն է: Այդ նպատակով, ի թիվս այլ քայլերի, նոր մոդուլների դասավանդման նպատակով իրականացվել է բաց եռափուլ մրցույթ, որի արդյունքում ներգրավվել է դասախոսական նոր կազմ: Պարեկային ծառայության թեկնածուների ուսուցումն իրականացնող դասախոսական կազմի ընտրության մրցույթին մասնակցել է 182 թեկնածու ՀՀ տարբեր գերատեսչություններից, կազմակերպություններից և բուհերից, որոնցից 145-ը ընտրվել է հիշյալ կրթական ծրագրով, որպես դասավանդող դասախոս: Նրանցից 73-ը Ոստիկանության ծառայողներ են, իսկ 72-ը՝ քաղաքացիական անձինք: Նշված 145 դասախոսների համար կազմակերպվել է դասավանդման մեթոդիկայի կատարելագործմանը և դասավանդման միասնականության ապահովմանն ուղղված 1-4 ամիս տևողությամբ առցանց դասընթաց՝ ԱՄՆ գործընկերների ներգրավմամբ:

 Բացի այդ, Ոստիկանության կրթահամալիրի վերապատրաստման կենտրոնում 2020 թվականի նոյեմբերի 30-ից մինչև 2021թ. հունվարի 15-ն իրականացվել են Պարեկային ծառայությունում պաշտոնի նշանակվելու նպատակով ուսուցման շրջանակներում տակտիկական պատրաստականության պարապմունքներին ներգրավված 25 դասընթացավարների մասնագիտական պատրաստականության դասընթացները, որոնք անցկացրել են ԱՄՆ համապատասխան գերատեսչությունների ներկայացուցիչները: Վերապատրաստումն անցած դասընթացավարներին տրվել են վերապատրաստման հավաստագրեր, և նրանք ներգրավվել են Պարեկային ծառայությունում պաշտոնի նշանակվելու նպատակով թեկնածուների ուսուցմանը՝ Ծառայության իրականացման մարտավարություն և Հատուկ ֆիզիկական պատրաստականություն մոդուլների շրջանակներում:

Միաժամանակ, դասախոսական կազմի համար, դասավանդման մեթոդաբանությունը կատարելագործելու նպատակով, Ոստիկանության կրթահամալիրի ուսումնական կենտրոնում կազմվել և կրթահամալիրի մեթոդական խորհրդի 07.05.2021թ. թիվ 3 նիստում հավանության է արժանացել Ոստիկանության կրթահամալիրում ուսումնական սցենարների օգտագործմամբ գործնական պարապմունքների անցկացման մեթոդական ուղեցույցը: Նշված ուղեցույցի հիմքում դրվել են միջազգային փորձագետների կողմից տրված խորհրդատվությունները: Ուղեցույցի հիման վրա նոր մեթոդաբանությամբ դասավանդումն իրականացվելու է ոչ միայն Ոստիկանական գործ մասնագիտության Ոստիկանության սպա որակավորման նախնական մասնագիտական կրթական ծրագրով, այլև՝ միջին մասնագիտական և բարձրագույն մասնագիտական կրթական ծրագրերի՝ տակտիկական պատրաստականություն բովադնակող առարկաներով:

*Լոռու և Շիրակի մարզերի Պարեկային ծառայողների թեկնածուներին դասավանդող դասախոսների մասով.*

Դասախոսների ներգրավման առանձին գործընթաց է իրականացվել նաև Լոռու և Շիրակի մարզերի Պարեկային ծառայողների մասով, մասնավորապես՝ 2021 թվականի հոկտեմբերի 6-ից մինչև 13-ը Ոստիկանության կրթահամալիրում անցկացվել է Պարեկային ծառայությունում պաշտոնի նշանակվելու թեկնածուների ուսուցման նպատակով դասընթացավարների ընտրության մրցույթի հարցազրույց, որի արդյունքներով 149 հավակնորդներից հարցազրույցն անցել են 129-ը, որոնցից 40-ը կրթահամալիրի ծառայողներ, 24-ը՝ Ոստիկանության այլ ստորաբաժանումների ծառայողներ, 65-ը՝ Ոստիկանության ծառայող չհանդիսացող անձինք: Նշաված դասախոսական կազմը ներկայումս ներգրավված է Լոռու և Շիրակի մարզերի Պարեկային ծառայողների թեկնածուների դասավանդման գործընթացում:

Միաժամանակ որոշակի դասընթացների իրականացման նպատակով ԱՄՆ կառավարության կողմից Հայաստան են գործուղվել ու շարունակում են ժամանել համապատասխան միջազգային մասնագետներ (ԱՄՆ, Կանադա, Ուկրաինա, Վրաստան)՝ ինչպես դասընթացներն անցկացնելու, այնպես էլ տեղացի դասընթացավարների համար շարունակական վերապատրաստումներ իրականացնելու նպատակով:

***Գործողության անվանումը.***

**Ոստիկանության ղեկավար կազմի վերապատրաստումների իրականացում /1-ին գլխի 5-րդ գործողություն/.**

**Կատարողական.**

2021 թվականի հունվարի 18-ից մինչև փետրվարի 10-ը Ոստիկանության կրթահամալիրում իրականացվել է Ոստիկանության մարզային վարչության պետերի օպերատիվ գծով տեղակալների, բաժնի պետերի և բաժնի պետերի օպերատիվ գծով տեղակալների, քրեական հետախուզության, անչափահասների գործերով և ընտանեկան բռնության կանխարգելման բաժանմունքների պետերի վերապատրաստումը:

Զուգահեռաբար, մշակվել և ներդրվել է Պարեկային ծառայության ղեկավար անձնակազմի համար երկամսյա դասընթաց՝ միջազգային չափանիշներին համապատասխան՝ ԱՄՆ գործընկերների հետ համատեղ: Դասընթացի թիրախային հենակետն առաջնորդության, ղեկավարման, կրիտիկական որոշումների կայացմանն ուղղված հմտությունների ձևավորումն է:

Պարեկային ծառայության ղեկավար կազմի ցանկի հստակեցումից հետո, վերջիններս անցել են երկամսյա դասընթաց՝ 2021 թվականի մայիս-հունիս ամիսներին, որոնց մի մասը միտված են եղել անհրաժեշտ տեսական գիտելիքների ձևավորմանը, իսկ հիմնական մասը՝ ԱՄՆ փորձագետների կողմից թիրախավորվել են կառավարման, առաջնորդության, համայնքամետ ոստիկանական գործառույթների վերաբերյալ հմտությունները:

Միաժամանակ արդեն իսկ 2021թ. հուլիս և օգոստոս ամիսներին, որպես շարունակական ու ծառայության ընթացքում վերապատրաստումներ, ԱՄՆ գործընկերների ներգրավմամբ իրականացվեցվել են սցենարային դասընթացներ ինչպես պարեկային բոլոր ծառայողների, այնպես էլ միջին ղեկավար անձնակազմի համար: Սցենարային վերապատրաստումներն ուղղված են եղել ծառայության կարիքնրից բխող գիելիքների և հմտությունների ձևավորելուն ու ամրապնդելուն:

Հաշվետու ժամանակահատվածում Պարեկային ծառայության ղեկավար կազմը մասնակցել է նաև ԱՄՆ դեսպանության կողմից կազմակերպված երկու այցերին՝ Ուկրաինա ու ԱՄՆ՝ տեղում ծանոթանալու համապատասխան Ոստիկանական ստորաբաժանումների աշխատանքերին ու տեղայնացնելու լավագույն փորձը:

Հարկ է նշել, որ արդեն 2021 թվականի 2-րդ կիսամյակում՝ Ոստիկանության կրթահամալիրի վերապատրաստման կենտրոնում, վերապատրաստման դասընթացներ են անցկացվել նաև ղեկավար կազմի հետևյալ խմբերի և ծառայողների համար՝

1. Ոստիկանության վարչության և բաժնի պետի ծառայության գծով տեղակալներ, ծառայության բաժնի պետեր և համայնքային ոստիկանության բաժանմունքի պետեր,
2. Ոստիկանության Ճանապարհային ոստիկանության Արտաշատի հաշվառման-քննական բաժանմունքի պետ, Ոստիկանության օպերատիվ կառավարման կենտրոնի կարգախմբերի կառավարման բաժնի պետ, Ոստիկանության պարեկային ծառայության պետի տեղակալ, ինքը նաև մոնիթորինգի և վերլուծության բաժնի պետ, Ոստիկանության պարեկային ծառայության Երևան քաղաքի գնդի հերթապահ ծառայության պետ, Ոստիկանության քրեական ոստիկանության գլխավոր վարչության հետախուզման, անօրինական միգրացիայի և ահաբեկչության դեմ պայքարի վարչության հետախուզության և էքստրադիցիայի բաժնի պետ:

***Գործողության անվանումը.***

**Ոստիկանության ծառայողների վարձատրության և սոցիալական երաշխիքների բարելավում /1-ին գլխի 6-րդ գործողություն/.**

**Կատարողական.**

Միջոցառման շրջանակներում Ոստիկանության կողմից իրականացվել է Ոստիկանության ծառայողների վարձատրության և սոցիալական երաշխիքների համադրված իրավիճակային վերլուծություն և արդյունքները ներկայացվել են ՀՀ վարչապետի աշխատակազմ:

***Գործողության անվանումը.***

**Նոր նախարարության ձևավորում՝ Ոստիկանության և Միգրացիայի ծառայությունների հիմքով /2-րդ գլխի 3-րդ գործողություն/.**

**Կատարողական.**

Ոստիկանության և միգրացիայի ծառայությունների հիմքով Ներքին գործերի նախարարության ձևավորմանն ուղղված գործողության շրջանակներում 2021 թվականի ընթացքում պետք է հաստատված լինեին նախարարության կանոնադրությունն ու կառուցվածքը, ձևավորված և գործելիս լիներ Ներքին գործերի նախարարությունը, ապահովված լիներ նախարարության տարածքը և համալրված լինեին պաշտոնները: Նշված միջոցառումների իրականացման, այն է՝ Ներքին գործերի նախարարության ձևավորման համար նախ և առաջ պետք է Ազգային ժաղովի կողմից ընդունված լիներ Ներքին գործերի նախարարության ձևավորմանն ուղղված՝ «Կառավարության կառուցվածքի և գործունեության մասին» օրենքում լրացումներ կատարելու մասին» օրենքի և հարակից օրենքների նախագծերի փաթեթը: Հարկ է նշել, որ նշված փաթեթը շրջանառվել է ՀՀ արդարադատության նախարարության կողմից ու Ոստիկանության հետ համաձայնեցնելուց հետո հավանության է արժանացել ՀՀ կառավարության 15.04.2021թ. թիվ 586-Ա որոշմամբ, սակայն Ազգային ժողովի 8-րդ գումարման նստաշրջանի օրակարգում դեռևս ներառված չէ։ Միաժամանակ, ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» թիվ 1902-Լ որոշման 1-ին հավելվածով Ներքին գործերի նախարարության ձևավորման նոր ժամկետ է սահմանվել 2023 թվականի մարտի 3-րդ տասնօրյակը:

Միաժամանակ փաթեթի վերաբերյալ ստացվել է միջազգային գործընկերների՝ ԱՄՆ ու ԵՄ փերձագիտական կարծիքն ու դիրքորոշումը: Զուգահեռաբար որոշակի հարցերի պարզաբանման նպատակով հավելյալ քննարկումներ են իրականացվել ՀՀ կառավարությունում՝ ներգրավելով նաև ԱՄՆ ռազմավարական փորձագետին: Փաթեթը գտնվում է վերջնականացման փուլում:

Վերջնարդյունքում՝ Ներքին գործերի նախարարության կազմում ձևավորվելու է նաև Միգրացիայի և քաղաքացիության ծառայությունը, որից հետո կիրականացվեն Միգրացիայի կառավարման համակարգի ինստիտուցիոնալ բարեփոխումներին ուղղված միջոցառումներ, որոնք նախատեսված են Հայաստանի Հանրապետության կառավարության 2021-2026 թվականների գործունեության միջոցառումների ծրագրում:

***Գործողության անվանումը.***

 **Պարեկային ծառայողների կրթության իրականացում /3-րդ գլխի 4-րդ գործողություն/.**

**Կատարողական.**

*Երևան քաղաքի Պարեկային ծառայողների թեկնածուների մասով.*

Նոր Պարեկային ծառայողների ընդունելության համար իրականացված բաց մրցույթի արդյունքներով Ոստիկանության կրթահամալիրը ստացել էր ավելի քան 2500 դիմում: Դիմումների նախնական ուսումնասիրությունն անցած մասնակիցները 2020 թվականի օգոստոս-դեկտեմբեր ամիսներին անցել են եռափուլ քննություններ, ներառյալ՝ անհատական հարցազրույցները: Հարցազրույցների անցկացումը կատարվել է որոշակի ժամանակային շեղումներով՝ հաշվի առնելով պատերազմական իրավիճակը և դրանով պայմանավորված բոլոր մասնակիցներին հավասար հնարավորություն ընձեռնելու նպատակը:

Արդյունքում՝ ուշացումով, 2021 թվականի հունվարի 19-ին Ոստիկանության կրթահամալիրում մեկնարկեցին և հունիսի 19-ին ավարտվեցին Պարեկային ծառայությունում պաշտոնի նշանակվելու նպատակով 5-ամսյա ուսուցման դասընթացները: Դասընթացը կազմակերպվել էր միջազգային բոլոր չափանիշներին համապատասխան՝ թիրախավորելով մեծահասակների կրթության արդի մեթոդաբանությունն ու կարևորապես՝ ներկայիս պահանջներին համապատասխան ոստիկանական ծառայություն իրականացնելու համար անհրաժեշտ տակտիկական, կրակային, հաղորդակցության, տեղեկատվական տեխնոլոգիաներ ու գործնական խնդիրներ լուծելու հմտություններ ունեցող պարեկային ծառայողներ կրթելու տրամաբանությամբ:

Դասընթացներին մասնակցել են ինչպես տեղի, այնպես էլ միջազգային փորձագետներ ու մասնագետներ: Միաժամանակ դասընթացների ընթացքում լայնորեն կիրառվել է գործընթացի, դասընթացավարների ու հենց իրենց՝ սովորողների գնահատման ու մոնիթորինգի բազմաշերտ մեխանիզմ:

Իրականացվել են ընթացիկ քննություններ՝ նոր մշակված թվային/էլեկտրոնաին մուդուլ համակարգով:

Պետական ամփոփիչ ատեստավորման (ամփոփիչ համալիր քննության) արդյունքներով՝ ուսումնառությունն ավարտած են համարվել 697 սովորողներ, որոնցից 47-ը՝ իգական սեռի: Ոստիկանության կրթահամալիրում 2021 թվականի փետրվարի 22-ից մինչև ապրիլի 15-ն իրականացվել է նաև Ոստիկանության պարեկային ծառայության հետախուզական հատուկ խմբի, Պարեկային ծառայության կադրային ապարատի, Պարեկային ծառայության հերթապահ ծառայության ու Պարեկային ծառայության վարչական գործունեության բաժանմունքի ծառայողների վերապատրաստման առաջին փուլը: Խմբում ընդգրկված է եղել 21 ծառայող: Վերապատրաստման երկրորդ փուլը մեկնարկել է 2021 թվականի ապրիլի 30-ին և ավարտվել է հունիսի 30-ին: Նշված խմբում ընդգրկված է եղել 27 ծառայող:

Բացի այդ, 2021 թվականի հունիսի 7-ից 18-ը Երևանի «Դաբլթրի բայ Հիլթոն» հյուրանոցում՝ Միջազգային քրեական hետախուզության վերաբերյալ ուսումնական օժանդակման ծրագրի (ICTAP) շրջանակներում և մասնագետների մասնակցությամբ, Պարեկային ծառայության ղեկավար կազմի թեկնածուների համար անցկացվել է վերապատրաստման դասընթաց, որին մասնակցել են Ոստիկանության 34 ծառայողներ։

Հարկ է նշել նաև, որ Ոստիկանության կրթահամալիրում 2021 թվականի հունիսի 22-ին մեկնարկել և հուլիսի 6-ին ավարտվել է Ոստիկանության պարեկային ծառայությունում պաշտոնի նշանակելու համար 2020-2021թթ. ուսումնական տարվա առաջին հոսքի 5-ամսյա վերապատրաստման դասընթացն ավարտած Ոստիկանության ծառայողների ուսումնական վարժանքները:

*Լոռու և Շիրակի մարզերի Պարեկային ծառայողների թեկնածուների մասով.*

Նոր պարեկային ծառայողների ընդունելության երկրորդ փուլի համար իրականացված բաց մրցույթի արդյուքներով Ոստիկանության կրթահամալիրը ստացել էր ավելի քան 1439 դիմում, որից՝ 808՝ քաղաքացիական, 631՝ ոստիկանության ծառայողներ: Դիմումների նախնական ուսումնասիրությունն անցած մասնակիցները 2021 թվականի սեպտեմբեր-հոկտեմբեր ամիսներին անցան եռափուլ քննություններ, ներառյալ՝ անհատական հարցազրույցները: Գործընթացն ավարտին հասցվեց 2021թ. հոկտեմբերի վերջին, ինչից հետո Ոստիկանության կրթահամալիրը մեկնարկեց դրական եզրակացությամբ մրցույթը հաղթահարած դիմորդների հետ պայմանագրերի կնքման գործընթացը: Արդյունքում՝ 590 սովորողներ 2021 թվականի նոյեմբերի 1-ին մեկնարկել են հնգամսյա ուսուցման գործընթացը: Դասընթացը կրկին կազմակերպվում է միջազգային բոլոր չափանիշներին համապատասխան՝ թիրախավորելով միծահասակների կրթության արդի մեթոդաբանությունն ու կարևորապես՝ ներկայիս պահանջներին համապատասխան ոստիկանական ծառայություն իրականացնելու համար անհրաժեշտ տակտիկական, կրակային, հաղորդակցության, տեղեկատվական տեխնոլոգիաներ ու գործնական խնդիրներ լուծելու հմտություններ ունեցող պարեկային ծառայողներ կրթելու տրամաբանությամբ:

Դասընթացներին մասնակցում են ինչպես տեղացի, այնպես էլ միջազգային փորձագետներ ու մասնագետներ: Միաժամանակ դասընթացների ընթացքում լայնորեն կիրառվում է գործընթացի, դասընթացավարների ու հենց իրենց՝ սովորողների գնահատման ու մոնիթորինգի բազմաշերտ մեխանիզմ:

Իրականացվում են ընթացիկ քննություններ՝ նոր մշակված թվային/էլեկտրոնաին Մուդլ համակարգով:

Դասընթացները կազմակերպվում են դերախաղերի ու թիմային տարբեր խնդիրների լուծման տրամաբանությամբ՝ զարգացնելով կրիտիկական մտածողություն ու խնդիրների լուծման ճկուն հմտություններ:

***Գործողության անվանումը.***

 **Պարեկային ծառայության փուլային գործարկում /3-րդ գլխի 5-րդ գործողություն/.**

**Կատարողական.**

Ոստիկանության բարեփոխումների ռազմավարությամբ՝ Պարեկային ծառայության մեկնարկը նախատեսված էր Երևան քաղաքում, որից հետո, փուլային տարբերակով, Պարեկային ծառայության ստորաբաժանումներ կստեղծվեն, առաջնահերթության կարգով Լոռու և Շիրակի մարզերում, այնուհետև՝ ողջ հանրապետությունում:

Պարեկային ծառայությունը 2021 թվականի հուլիսի 7-ին հաջողությամբ գործարկվեց Երևան քաղաքում, որից հետո ծառայության ներդրման շարունակականությունն ապահովելու նպատակով՝ նախնական հաշվարկներով 2022 թվականի ապրիլ ամսին, Պարեկային ծառայության ստորաբաժանումներ կգործարկվեն Լոռու և Շիրակի մարզերում:

Հաջորդիվ նման ստորաբաժանումներ կձևավորվեն Կոտայքի, Գեղարքունիքի, Տավուշի և Արագածոտնի մարզերում, ապա ողջ հանրապետությունում:

 Միաժամանակ, ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» թիվ 1902-Լ որոշման 1-ին հավելվածով ՀՀ ողջ տարածքում Պարեկային ծառայության ներդրման նոր վերջնաժամկետ է սահմանվել 2024 թվականի դեկտեմբերի 3-րդ տասնօրյակ:

Գործընթացի շրջանակներում Ոստիկանության կողմից մշակվել են Կոտայքի, Գեղարքունիքի, Տավուշի և Արագածոտնի մարզերի Պարեկային ծառայության ստորաբաժանումների կառուցվածքները, ծառայության կազմակերպման մեթոդաբանությունները և տեղամասերը, ներկայումս իրականացվում է կարիքների գնահատում՝ անհրաժեշտ տրանսպորտային միջոցների, ռադիոկապի համակարգի, տեխնիկական միջոցների ու ծրագրային ապահովման համակարգերի, հանդերձանքի, զենքի, սպառազինային այլ միջոցների, շենքային պայմանների ապահովման մասով, որի արդյունքներով կկազմվի տվյալ 4 մարզերում Պարեկային ծառայության ներդրման ֆինանսական գնահատականը:

***Գործողության անվանումը.***

 **Պարեկային ծառայության նյութատեխնիկական հագեցվածության ապահովում /3-րդ գլխի 5.1-րդ գործողություն/.**

**Կատարողական.**

Շիրակի և Լոռու մարզերում Պարեկային ծառայության ստեղծման նպատակով Ոստիկանության 2022թ. բյուջեի նախագծում նախատեսվել է 5.935,5 մլն. դրամ, որից՝ աշխատավարձերի գծով ծախսերը կազմում են 1.364,1 մլն. դրամ, ծրագրային ապահովման և սպասարկման ծառայությունների ձեռքբերման ծախսերը՝ 136,0 մլն. դրամ, վառելիքի լրացուցիչ խմբաքանակի ձեռքբերման ծախսերը՝ 317,6 մլն. դրամ, գույքի և սարքավորումների ձեռքբերման ծախսերը՝ 48,4 մլն. դրամ, ավտոտրանսպորտային միջոցների ձեռք բերման ծախսերը՝ 2.153,9 մլն. դրամ, հաշվեցուցակային հրազենի ձեռք բերման ծախսերը՝ 212,0 մլն. դրամ, շենք-շինությունների հիմնանորոգման-վերակառուցման (կառուցման) ծախսերը՝ 373,5 մլն. դրամ, նախագծանախահաշվային փաստաթղթերի կազման ծախսերը՝ 30,0 մլն. դրամ: Նախատեսվել է նաև 1.300,0 մլն. դրամ՝ Երևան քաղաքի Պարեկային ծառայության ու Օպերատիվ կառավարման կենտրոնի շենք-շինությունների հիմնանորոգման-վերակառուցման (կառուցման) ծախսերի համար *(շինարարության պայմանագրի ընդհանուր 2.192,4 մլն. դրամ ծախսի մնացած 250,1 մլն. դրամը Ոստիկանության միջոցների հաշվին կկատարվի 2021 թվականին, իսկ 642,3 մլն. դրամի ծախսը նախատեսվում է 2023 թվականին):*

 ԱՄՆ գործընկերների կողմից Պարեկային ծառայության Լոռու և Շիրակի մարզերի ստորաբաժանումների համար տեխնիկական ու ռադիոկապի համակարգի միջոցներ տրամադրելու անհնարինության վերաբերյալ տեղեկատվության հաստատումից հետո Ոստիկանության կողմից կազմվել են դրանց գնման տեխնիկական առաջադրանքները, որոնք համաձայնեցվել են ՀՀ արդարադատության նախարարության հետ:

Արդեն իսկ ռադիոկապի ամբողջական համակարգի, ավտոհամարանիշներ նույնականացնող տեսախցիկների, համազգեստի վրա կրվող շարժական տեսախցիկների, ալկոմետրերի, ապակիների մգեցվածության չափման սարքի, բազմաֆունկցիոնալ տպիչների, դյուրակիր համակարգիչների (պլանշետ), Լոռու և Շիրակի մարզերի Օպերատիվ կառավարման կենտրոնների տեղագրական քարտեզի, ռադիոկապի ներդրման համար անհրաժեշտ չափագրման, օժանդակ այլ սարքավորումների և ծրագրային ապահովման համակարգերի գնման գործընթացը մեկնարկել է և շուտով պարզ կդառնան շահող կազմակերպությունները:

Գնման գործընթացը դեռևս չի մեկնարկել միայն այն տեխնիկական միջոցների մասով, որոնց տեխնիկական բնութագրերի վերջնականացման հարցը փոխկապակցված է տրանսպորտային միջոցի մակնիշի և մոդելի որոշակիացման հետ (ավտոհամարանիշներ նույնականացնող տեսախցիկի ռոութեր, ձայնաազդանշանային համակարգ, այլընտրանքային սնուցման սարք և սնուցման կետեր՝ 5 և 12 վոլտ):

Լոռու և Շիրակի Պարեկային ծառայության ստորաբաժանումների ձևավորման փուլում ԱՄՆ գործընկերների աջակցությունը կսահմանափակվի պարեկի թեկնածուների համազգեստի և երկրորդ կարգի անհրաժեշտության միջոցների (երթևեկության եռանկյունիներ, երթևեկության ցուցաձող, ճանապարհային ոզնի, ձեռնաշղթա, ատրճանակի պատյան, մահակ, մահակի պատյան և նման այլ միջոցներ) տրամադրմամբ:

Պարեկային ծառայության Լոռու և Շիրակի ստորաբաժանումների համար տրանսպորտային միջոցների ձեռք բերման գնման գործընթացի բացումը տեղի է ունեցել, առաջին տեղ զբաղեցրած մասնակից է ճանաչվել «SKY MOTORS» ՍՊԸ-ն (MAZDA)՝ սեդան տեսակի ավտոմեքենաների համար առաջարկելով շուրջ 973.000.000 ՀՀ դրամ նախահաշվային գին /1 միավորի գինը 13.900.000 ՀՀ դրամ/ և ամենագնաց տեսակի ավտոմեքենաների համար 1.141.000.000 ՀՀ դրամ նախահաշվային գին /1 միավորի գինը 16.300.000 ՀՀ դրամ/: Սակայն SKY MOTORS ՍՊԸ-ն, իր դիմումի համաձայն, հրաժարվել է գնման մասնակցության հետագա գործընթացից, ինչի արդյունքում գնման գործընթացը համարվել է չկայացած: Հայտարարվել է գնման նոր ընթացակարգ, ներկայացված հայտերի բացումը կայացել է 2022թ. հունվարի 11-ին: Հայտ է ներկայացրել մեկ մասնակից՝ «Տոյոտա Երևան» ՍՊԸ-ն, սեդան տեսակի ավտոմեքենայի 1 միավորի համար առաջարկելով 16.140.000 դրամ /Toyota Camry/, ամենագնաց 1 միավոր մեքենայի համար՝ 18.771.400 դրամ /Toyota RAV4/: Ներկայացված հայտը գտնվում է գնահատման փուլում:

Բացի այդ, Ոստիկանությունը պաշտոնապես դիմել է «Տեսլա» ընկերությանը՝ Պարեկային ծառայության Երևանի ստորաբաժանման համար էլեկտրոմոբիլներ ձեռք բերելու հարցը քննարկելու համար, և ստացված պատասխանի համաձայն՝ հայտը կազմակերպության կողմից ներկայումս քննարկվում է: Միևնույն ժամանակ, Ոստիկանության կողմից կազմվել է Պարեկային ծառայության համար նախատեսված էլեկտրոմոբիլի տեխնիկական բնութագիր, որը կփոխանցվի Եվրամիությանը՝ դրանց ձեռք բերման համար աջակցության ցուցաբերման նպատակով, ինչի շուրջ առկա է նախնական պայմանավորվածություն:

***Գործողության անվանումը.***

 **Պարեկային ծառայության շենքային պայմանների ապահովում /3-րդ գլխի 5.2-րդ գործողություն/.**

**Կատարողական.**

Պարեկային ծառայության և Օպերատիվ կառավարման կենտրոնի համար շենքային պայմանների ընտրության և դրանց տեղակայման ուղղությամբ 2020 թվականի մարտից իրականացվել են համապարփակ ու ներառական գնահատողական աշխատանքներ՝ ուսումնասիրելու բոլոր հնարավոր տարբերակները, որոնք կարող էին գործնականում կիրառելի լինել Պարեկային ծառայության և Օպերատիվ կառավարման կենտրոնի համար:

Քննարկումների արդյունքներով որոշվել է նոր ձևավորվող Պարեկային ծառայության և Օպերատիվ կառավարման կենտրոնի վարչական շենքերըտեղակայել Երևան քաղաքի վարչության պարեկապահակետային ծառայության գնդի տարածքում (հասցե՝ ք.Երևան, Էրեբունի վարչական շրջան՝ Խորենացի 158): Նախատեսվում է կապիտալ հիմնանորոգել-վերակառուցել մոտ 4263ք/մ աշխատանքային տարածք:

Պարեկային ծառայության Երևան քաղաքի ստորաբաժանման և Օպերատիվ կառավարման կենտրոնի տեղակայման հիմնական վայրի շենք-շինությունների շինարարական աշխատանքների իրականացման ծառայության գնման մրցույթն արդեն կայացել է, հաղթող է ճանաչվել «Բիդեկ» ՍՊԸ-ն, որի հետ 03.09.2021թ. կնքվել է 2.192.400.000 դրամ գնային առաջարկով աշխատանքների կատարման պայմանագիր (*շինարարական աշխատանքները, ըստ պայմանագրի, տևելու է 930 օրացուցային օր*) և 06.09.2021թ. մեկնարկել են շինարարական աշխատանքները:

Հաշվի առնելով, որ շինարարական աշխատանքների իրականացման համար կպահանջվի տևական ժամանակ, ուստի Ոստիկանության և ՀՀ պաշտպանության նախարարության ղեկավարության միջև ձեռք բերված պայմանավորվածության համաձայն` Ոստիկանության պարեկային ծառայությունը ժամանակավոր տեղակայվել է Երևան քաղաքի Նոր Նորքի Դավիթ Բեկի փողոց 155 հասցեում գտնվող ՀՀ պաշտպանության նախարարության Վազգեն Սարգսյանի անվան ռազմական համալսարանի N 4 զորանոցային մասնաշենքում, իսկ Օպերատիվ կառավարման կենտրոնը ժամանակավոր տեղակայվել է Երևան քաղաքի Նալբանդյան 130 հասցեում գտնվող Ոստիկանության վարչական շենքի մասնաշենքերից մեկում:

Պարեկային ծառայության Շիրակի և Լոռու մարզերի ստորաբաժանումների տեղակայման վայրերն ընտրված են:

Լոռու մարզի թվով 5 ստորաբաժանումների շենքերի ընթացիկ շին-վերանորոգման աշխատանքների ձեռքբերման գնման գործընթացն ավարտվել է, առկա է շահող կազմակերպությունը: Շինարարական աշխատանքների մեկնարկը նախատեսվում է 2022 թվականի սկզբից՝ ապրիլ ամսին ավարտին հասցնելու պայմանով:

Շիրակի մարզի թվով 5 ստորաբաժանումների շենքերի ընթացիկ շին-վերանորոգման աշխատանքների ձեռքբերման գնման գործընթացը ևս ավարտվել է, առկա է շահող կազմակերպությունը: Շինարարական աշխատանքների մեկնարկը նախատեսվում է 2022 թվականի սկզբից՝ ապրիլ ամսին ավարտին հասցնելու պայմանով:

***Գործողության անվանումը.***

 **Օպերատիվ կառավարման կենտրոնի փուլային ներդրում, Օպերատիվ կառավարման կենտրոնի ներդրում մարզերում /3-րդ գլխի 7-րդ և 8-րդ գործողություններ/.**

**Կատարողական.**

Ոստիկանության բարեփոխումների ռազմավարությամբ՝ Օպերատիվ կառավարման կենտրոնի մեկնարկը, Պարեկային ծառայության օրինակով, նախատեսված է Երևան քաղաքում, որից հետո՝ փուլային տարբերակով, Օպերատիվ կառավարման կենտրոնի ստորաբաժանումներ կստեղծվեն, առաջնահերթության կարգով Լոռու և Շիրակի մարզերում, այնուհետև՝ ողջ հանրապետությունում:

Արդեն իսկ ընդունվել են Օպերատիվ կառավարման կենտրոնի ներդրմանը վերաբերող բոլոր իրավական ակտերը, այդ թվում՝ կանոնադրությունը, հաստատվել է կառուցվածքը: Երևան քաղաքի Օպերատիվ կառավարման կենտրոնը՝ Պարեկային ծառայության հետ զուգահեռ, գործարկվել է 2021 թվականի հուլիսի 7-ին:

Օպերատիվ կառավարման կենտրոնը հանդիսանում է քաղաքացիներից ահազանգերի ընդունման կենտրոն և րոպեների ընթացքում տալիս է անհրաժեշտ խորհրդատվություն, իսկ անհրաժեշտության դեպքում մոտեցնում պարեկային կարգախումբը՝ ապահովելով դժվարին իրավիճակում հայտնված անձանց կարճ ժամանակահատվածում Ոստիկանության աջակցության ցուցաբերումը:

Օպերատիվ կառավարման կենտրոնի տեխնիկական հագեցավծությունն ու ծրագրային ապահովումը հիմնականում իրականացվել է Համաշխարհային բանկի կողմից ֆինանսավորվող Հայաստան-Պետական հատվածի արդիականացման երրորդ ծրագրով (ՊՀԱԾ 3) նախատեսված «Ոստիկանության համար օպերատիվ կառավարման պիլոտային համակարգերի (մարզերում) մատակարարման և տեղադրման» ծրագրի իրականացման շրջանակներում՝ ՀՀ վարչապետի աշխատակազմի հետ համատեղ, 2019թ. օգոստոսի 16-ին կնքված պայմանագրի շրջանակներում:

Օպերատիվ կառավարման կենտրոնի ներդրման շարունակականությունն ապահովելու նպատակով՝ կազմվել են Օպերատիվ կառավարման կենտրոնի Լոռու և Շիրակի մարզերի ստորաբաժանումների կառուցվածքները, ընտրվել են տեղակայման վայրերը, անհրաժեշտ շենքային պայմաններն ապահովված են, տեխնիկական միջոցների ձեռք բերման և ծրագրային ապահովման համակարգի կարգաբերմանն ուղղված աշխատանքներն ընթանում են ըստ սահմանված գրաֆիկի: Օպերատիվ կառավարման կենտրոնի Լոռու և Շիրակի մարզերի ստորաբաժանումները կգործարկվեն նշված մարզերում Պարեկային ծառայության ստորաբաժանումների ձևավորմանը զուգահեռ: Տեխնիկական միջոցներով հագեցման, ինչպես նաև ծրագրային ապահովման և կարգաբերման աշխատանքները գտնվում են ընթացիկ փուլում:

Միջնաժամկետ կտրվածքով քննարկման առարկա պետք է դառնա նաև ՀՀ արտակարգ իրավիճակների նախարարության Ճգնաժամային կառավարման կենտրոնի և շտապ օգնության հետ Ոստիկանության օպերատիվ կենտրոնի ներդաշնակման հարցը՝ ընդգրկելով ամբողջ պետության տարածքը։ Դրա իրականացումն ապահովելու նպատակով ՀՀ արտակարգ իրավիճակների նախարարության կողմից մշակվել և ՀՀ վարչապետի 2021 թվականի դեկտեմբերի 14-ի թիվ 1436-Ա որոշմամբ հաստատվել է ****Միջգերատեսչական աշխատանքային խումբ ստեղծելու և դրա անհատական կազմը հաստատելու մասին» ՀՀ վարչապետի որոշումը: Նշված որոշման 2-րդ կետով սահմանված է, որ մինչև 2022 թվականի տարեվերջ պետք է ապահովվի Հայաստանի Հանրապետությունում զանգերի միասնական կառավարման կենտրոն հիմնելու, ահազանգման մեկ միասնական հեռախոսահամար ներդնելու, շահագործման և դրա մասին հանրությանը լայնորեն իրազեկելու հետ կապված աշխատանքների իրականացումը:

 ***Գործողության անվանումը.***

 **Օպերատիվ կառավարման կենտրոնի աշխատակազմի վերապատրաստում /3-րդ գլխի 9-րդ գործողություն/.**

**Կատարողական.**

Ոստիկանությունում մեծածավալ աշխատանքներ են իրականացվել Օպերատիվ կառավարման կենտրոնի կադրերի ընտրության, այդ թվում՝ Ոստիկանության գործող ծառայողների շրջանակից, և նրանց վերապատրաստման ուղղությամբ:

 Ոստիկանության օպերատիվ կառավարման կենտրոնի խնդիրներին և գործառույթներին համահունչ՝ մշակվել է վերապատրաստման ուսումնական ծրագիր: Նշված ծրագրով Ոստիկանության կրթահամալիրում՝ երեք փուլով իրականացվել է Ոստիկանության Երևան քաղաքի օպերատիվ կառավարման կենտրոնի աշխատակազմի ամբողջական վերապատրաստումը:

Օպերատիվ կառավարման կենտրոնի Լոռու և Շիրակի մարզերի ստորաբաժանումներում պաշտոնի նշանակվող ծառայողների վերապատրաստումը նախատեսվում է իրականացնել 2022 թվականի սկզբին:

***Գործողության անվանումը.***

 **«Ոստիկանության զորքերի մասին» օրենքն ուժը կորցրած ճանաչելու և «Ոստիկանության մասին» օրենքում փոփոխություններ կատարելու մասին օրենքների նախագծերի փաթեթի մշակում /4-րդ գլխի 1-ին գործողություն/.**

**Կատարողական.**

Ներքին գործերի նախարարության ձևավորմանն ուղղված՝ «Կառավարության կառուցվածքի և գործունեության մասին» օրենքում լրացումներ կատարելու մասին» օրենքի և հարակից օրենքների նախագծերի փաթեթում ներառված է նաև «Ոստիկանության զորքերի մասին» օրենքում լրացումներ և փոփոխություններ կատարելու մասին» օրենքի նախագիծը (Կ-93815-16.04.2021-ՊԻ-011/0), որով Ոստիկանության զորքերի գործառույթները չեն վերանայվում, այդ թվում՝ ապառազմականացման տեսանկյունից։ Բացի այդ, Ոստիկանության զորքերն օրինագծերով նախատեսվել է որպես Ներքին գործերի նախարարությանը ենթակա մարմին։

Հարկ է նշել, որ Ոստիկանության կողմից, հիմք ընդունելով Ոստիկանության բարեփոխումների ռազմավարության ծրագիրը, դեռևս 2020թ. մշակվել էր «Ոստիկանության զորքերի մասին» օրենքն ուժը կորցրած ճանաչելու մասին» և «Ոստիկանության մասին» օրենքում փոփոխություններ կատարելու մասին» օրենքների նախագծերի փաթեթը՝ միաժամանակ Ներքին գործերի նախարարության ձևավորմանն ուղղված օրինագծերի քննարկումների ընթացքում առաջարկելով Ոստիկանության զորքերն ապառազմականացնել և նախատեսել, որպես Ոստիկանության ստորաբաժանում։ Սակայն, հաշվի առնելով, որ քննարկումների արդյունքում Ոստիկանության զորքերի կարգավիճակի հարցը որոշվեց Ազգային ժողով ներկայացված տարբերակով, նախագծերը հանվեցին շրջանառությունից։

***Գործողության անվանումը.***

 **Ազգային գվարդիայի վերապատրաստում՝ հասարակական կարգի պահպանության համար նախատեսված արդի տակտիկաների և վերլուծական կանխատեսման մասնագիտական հնարավորությամբ /4-րդ գլխի 3-րդ գործողություն/.**

**Կատարողական.**

Ոստիկանության բարեփոխումների ռազմավարությամբ նախատեսված «Ազգային գվարդիայի ձևավորում» միջոցառումն ընդգրկվել է ՀՀ կառավարության գործունեության հնգամյա միջոցառումների ծրագրում՝ «Ոստիկանության զորքերի կարգավիճակի վերանայում, խնդիրների և գործառույթների վերաիմաստավորում, Ոստիկանության զորքերի ծառայության կազմակերպաիրավական նոր ձևի սահմանում» անվանմամբ, որով Ոստիկանության զորքերի վերապատրաստման ծրագրերի մշակման և հաստատման վերջանաժամկետ է սահմանվել 2023թ. դեկտեմբերի 3-րդ տասնօրյակը:

***Գործողության անվանումը.***

 **Ոստիկանության կողմից նախապատրաստված նյութերի թվի և քրեական գործերի վիճակագրության ուսումնասիրություն /5-րդ գլխի 1-ին գործողություն/.**

**Կատարողական.**

Ոստիկանության կողմից իրականացվել է նախապատրաստված նյութերի թվի և քրեական գործերի վիճակագրության ուսումնասիրություն և արդյունքները ներկայացվել են ՀՀ վարչապետի աշխատակազմ:

***Գործողության անվանումը.***

 **Ոստիկանությունում դետեկտիվների ինստիտուտի ներդնում /5-րդ գլխի 2-րդ գործողություն/.**

**Կատարողական.**

Ոստիկանության կողմից իրականացվել է Ոստիկանությունում դետեկտիվների ինստիտուտի ներդրման նպատակահարմարության ուսումնասիրություն և արդյունքները ներկայացվել են ՀՀ վարչապետի աշխատակազմ: ՀՀ վարչապետի հանձնարարությամբ՝ վերը նշված ուսումնասիրությունը քննարկվում է միջոցառման համակատարող հանդիսացող ՀՀ արդարադատության նախարարության, ՀՀ գլխավոր դատախազության, ՀՀ հակակոռուպցիոն կոմիտեի, ՀՀ քննչական կոմիտեի և ՀՀ ֆինանսների նախարարության հետ:

***Գործողության անվանումը.***

 **Պարեկային ծառայության հետաքննիչների վերապատրաստում /5-րդ գլխի 3-րդ գործողություն/.**

**Կատարողական.**

2021 թվականի մայիսի 24-ին մեկնարկել և հունիսի 24-ին ավարտվել է Ոստիկանության պարեկային ծառայության հետաքննիչների վերապատրաստումը, ևս 1 ծառայող վերապատրաստվել է 2021 թվականի սեպտեմբերի 23-ից 30-ը: Վերապատրաստում է անցել ընդհանուր 25 ծառայող:

***Գործողության անվանումը.***

 **Հանցագործությունների քննության մեթոդաբանության մշակում /5-րդ գլխի 4-րդ գործողություն/.**

**Կատարողական.**

Միջոցառման շրջանակներում ՀՀ գլխավոր դատախազության կողմից մշակվել և ՀՀ դատախազության ստորաբաժանումներին են ուղարկվել առանձին հանցատեսակների քննության առանձնահատկությունների վերաբերյալ մեթոդական ուղեցույցներ՝ գործնական աշխատանքում դրանցով նախատեսված դիրքորոշումներով առաջնորդվելու համար, այսպես.

 ՀՀ գլխավոր դատախազության սեփականության դեմ ուղղված հանցագործությունների գործերով վարչությունում մշակվել է բնակարանային գողությունների վերաբերյալ մեթոդական ուղեցույց, որով ներկայացվել է բնակարանային գողությունների ընդհանուր բնութագիրը, վիճակագրական տվյալները, նշված հանցագործությունների վերաբերյալ քրեական գործերի քննության քրեագիտական առանձնահատկությունները և օրինակելի մեթոդիկան (պարզաբանման ենթակա հանգամանքները, հանցանք կատարած անձին բացահայտելուն ուղղված օպերատիվ-հետախուզական առաջնային միջոցառումները, քննության պլանավորումը և քննության վարկածը, առաջնային քննչական գործողությունների տակտիկական առանձնահատկությունները), քննիչի և հետաքննության մարմնի համագործակցությունը, ինչպես նաև դատախազական հսկողության առանձնահատկությունները:

Միաժամանակ, ՀՀ գլխավոր դատախազությունում մշակվել է կոռուպցիոն հանցագործությունների, այդ թվում՝ ապօրինի հարստացման քննության առանձնահատկությունների վերաբերյալ մեթոդական ուղեցույց, որով ներկայացվել են կոռուպցիոն հանցագործությունների էությունը, իրավական հիմքերը և առանձնահատկությունները, ապօրինի հարստացման հանցատեսակի պատմությունը, էությունը, իրավական հիմքերը և առանձնահատկությունները, կոռուպցիոն հանցագործությունների քննության մեթոդիկան, կոռուպցիոն հանցագործությունների գործերով կատարվող առանձին քննչական գործողությունների առանձնահատկությունները:

***Գործողության անվանումը.***

 **Հանցագործությունների միասնական հանրային հասանելի տվյալների բազայի ստեղծում, որը կպարունակի դասակարգված տվյալներ /5-րդ գլխի 5-րդ գործողություն/.**

**Կատարողական.**

Ոստիկանության կողմից 2020 թվականի ընթացքում մշակվել և ներդրվել է գրանցված հանցագործությունների և դրանք կատարած անձանց միասնական հաշվառման նոր համակարգ, որի շնորհիվ առաջիկայում հնարավոր կլինի նշված համակարգի ինտեգրումն իրավապահ այլ մարմիններում առկա էլեկտրոնային համակարգերի հետ՝ ապահովելով փոխգործելիություն քրեական արդարադատության ոլորտում գործող մարմինների տվյալների բազաների ու էլեկտրոնային պլատֆորմների հետ:

Հարկ է նշել, որ ՀՀ վարչապետի 2017 թվականի հունիսի 30-ի թիվ 665-Ա որոշմամբ ստեղծված միջգերատեսչական աշխատանքային խմբի կողմից /խմբում ներգրավված է նաև Ոստիկանության ներկայացուցիչը/ մշակվել է Հայաստանի Հանրապետությունում մինչդատական վարույթում գտնվող քրեական գործերի կառավարման էլեկտրոնային համակարգի տեխնիկական առաջադրանքը և ներկայումս իրականացվում են համակարգի ստեղծման աշխատանքները։ Նշված համակարգին Ոստիկանության ինֆորմացիոն կենտրոնի գրանցված հանցագործությունների և դրանք կատարած անձանց միասնական հաշվառման նոր համակարգը ինտեգրելու համար՝ Ոստիկանության կողմից տեխնիկական պարամետրերի վերաբերյալ մանրամասն տեղեկություններ են տրամադրվել ծրագրային ապահովումը մշակող ընկերության մասնագետներին։

Վերը նշված աշխատանքների վերջնարդյունքում՝ կստեղծվի էլեկտրոնային արդարադատության միասնական համակարգ, որի մշակումն ու ներդրումն ապահովող միջգերատեսչական հանձնաժողովը ստեղծվել է 2019 թվական օգոստոսի 19-ի Հայաստանի Հանրապետության վարչապետի թիվ 1149-Ա որոշմամբ։ Էլեկտրոնային արդարադատության միասնական համակարգը կապահովի հանցագործությունների վերաբերյալ տվյալների հանրային հասանելիությունը քննության ցանկացած փուլում, ինչպես ներկայումս դատաքննության փուլում իրականացվում է «Դատալեքս» համակարգի միջոցով։

Տվյալների հանրային հասանելիության առումով ներկայումս հասանելի են հանցագործությունների վերաբերյալ վիճակագրական տվյալները, որոնք յուրաքանչյուր ամիս տրամադրվում են ՀՀ վիճակագրական կոմիտեին և հրապարակվում են կոմիտեի պաշտոնական կայքում՝ ամսական, կիսամյակային և տարեկան կտրվածքներով։

ՀՀ արդարադատության նախարարության գործընկերների ներգրավմամբ նախնական աշխատանքներ են իրականացվել նաև Ոստիկանության տեղեկատվական համակարգերի և առկա տվյալների բազաների աուդիտի ուղղությամբ, ինչի համար ստացվել է 3 կազմակերպության ֆինանսական առաջարկներ: Հիմնական աուդիտի աշխատանքները նախատեսվում են մեկնարկել առաջիկայում: Միաժամանակ բանակցություններ են իրականացվել միջազգային դոնոր կազմակերպությունների, մասնավորապես՝ ԵՄ, ՄԱԶԾ ու ԵԱՀԿ հետ, վերջիններիս ներգրավմամբ ծրագիրն արդեն իսկ մեկնարկել է, համաձայն որի 2022 թվականից գնահատման գործողություններ կիրականացվեն տվյալների բազաների ու վիճակագրության հավաքագրման մեխանիզմների, գործիքների և հենքերի վերաբերյալ՝ հետագայում համապատասխան փոփոխություններ կատարելու նպատակով:

***Գործողության անվանումը.***

**Անձին արգելանքի վերցնելու համապարփակ, միասնական էլեկտրոնային գրանցամատյանի ներդնում, որում արտացոլվում են ոստիկանության կողմից արգելանքի վերցնելու գործընթացի բոլոր փուլերն ու ասպեկտները՝ փաստացի բերման ենթարկելու պահից մինչև արգելանքի վերցված անձին մեկ այլ հաստատություն տեղափոխելը կամ ազատ արձակելը** **/5-րդ գլխի 6-րդ գործողություն/.**

**Կատարողական.**

Գործողությամբ նախատեսված էլեկտրոնային գրանցամատյանի ծրագրային համակարգը թեսթավորվել և գտնվում է ներդրման փուլում, սակայն համակարգի ներդրման առումով խնդրահարույց է Ոստիկանության տարածքային տորաբաժանումներում տեխնիկական հագեցվածության բացակայությունը: Խնդրի լուծման նպատակով տարվում են աշխատանքներ Ոստիկանության համապատասխան ստորաբաժանումները համակարգչային տեխնիկայով ապահովելու ուղղությամբ: Մշակվել է նաև Ոստիկանության ստորաբաժանումներում վարչական իրավախախտումների վերաբերյալ (ՎԻՎ) մոդուլ:

***Գործողության անվանումը.***

**Խոշտանգումների մասին հաղորդումների ուղղորդող մեխանիզմների ներդնում /5-րդ գլխի 7-րդ գործողություն/.**

**Կատարողական.**

Առաջադրված խնդրի լուծման շրջանակներում հարկ է արձանագրել, որ ջանքերն անհրաժեշտ է նպատակաուղղել.

* հանցագործությունների վերաբերյալ հաղորդումների ներկայացման մատչելիության ապահովմանն ուղղված շարունակական միջոցառումների իրականացմանն ու համապատասխան գործիքակազմերի ձևավորմանը,
* հանցագործությունների վերաբերյալ հաղորդումները սահմանված կարգով չհաշվառելու և ընթացք չտալու մասով առկա ռիսկերի չեզոքացմանը,
* իրավապահ մարմինների նկատմամբ քաղաքացիների վստահության մակարդակի և քաղաքացիների իրազեկվածության բարձրացմանը:

Վերը թվարկված դիտարկումների համատեքստում հարկ է նշել, որ նոր ձևավորված Պարեկային ծառայությունն օժտվել է քաղաքացիներից տեղում հանցագործության վերաբերյալ հաղորդումներ ընդունելու և դրանք հանցագործությունների գրանցման միասնական էլեկտրոնային համակարգ մուտքագրելու կանոնադրական գործառույթով, որպիսի լիազորություն և հնարավորություն Ճանապարհային ոստիկանությունը և պարեկապահակետային ծառայությունը նախկինում չեն ունեցել:

Հանցագործությունների վերաբերյալ հաղորդումների և ահազանգերի ընդունմանը և հաշվառմանն ուղղված ունիվերսալ հարթակ է նաև Պարեկային ծառայությանը զուգահեռ գործարկված Օպերատիվ կառավարման կենտրոնը, որն անմիջապես արձագանքում է հանցագործությունների վերաբերյալ ահազանգերին, ձեռնարկելով իրավիճակից բխող անհրաժեշտ գործողություններ, միաժամանակ ահազանգը մուտքագրելով հանցագործությունների գրանցման միասնական էլեկտրոնային համակարգ, ինչը բացառում է ահազանգի հաշվառումից դուրս մնալը կամ օրենսդրությամբ սահմանված կարգով իրավասու ստորաբաժանումների կողմից ընթացք չտալը: Իրենց իրավունքների հանդեպ քաղաքացիների իրավագիտակցության բարձրացման նպատակով, հաշվետու ժամանակահատվածում, Ոստիկանության կողմից՝ ԵԱՀԿ աջակցությամբ, մշակվել են «Քրեական վարույթի շրջանակներում Ոստիկանություն կանչված, բերման ենթարկված կամ ձերբակալված անձանց համար» և «Վարչական իրավախախտման գործի շրջանակներում Ոստիկանություն բերված կամ ձերբակալված անձանց համար» իրազեկիչ տեղեկություններ ամփոփող թերթիկներ (**կցվում են**), որոնք մեծ քանակությամբ բաժանվել են քաղաքացիներին:

Ոստիկանության բաժիններում խոշտանգումների, անմարդկային կամ արժանապատվությունը նվաստացնող վերաբերմունքի դեպքերը նվազեցնելու նպատակով Հայաստանի Հանրապետության կառավարության 26.12.2019թ. «Մարդու իրավունքների պաշտպանության ազգային ռազմավարությունը և դրանից բխող 2020-2022 թվականների գործողությունների ծրագիրը հաստատելու մասին» թիվ 1978-Լ որոշման շրջանակներում Ոստիկանության թվով 21 ստորաբաժանումներում՝ մուտքերին և ելքերին, տեղադրվել են տեսահսկման համակարգեր և համակցվել գերատեսչական ցանցին, իսկ թվով 10 բաժիններում տեղադրվել են 2-ական տեսաձայնագրող սարքեր՝ հարցաքննության սենյակներում: Նշված գործընթացը կանոնակարգելու նպատակով Ոստիկանության պետի կողմից տրվել են 31.03.2020թ. «Մարդու իրավունքների պաշտպանության, խոշտանգման, անմարդկային կամ նվաստացնող վերաբերմունքի հնարավոր դեպքերի կանխարգելման և բացահայտման նպատակով Ոստիկանության ստորաբաժանումներում տեղադրված՝ տեսագրող և տեսաձայնագրող համակարգերի տեխնիկական բնութագրերը, տեսագրությունների և տեսաձայնագրությունների պահպանման, օգտագործման կարգը, ինչպես նաև տեսագրմանն առցանց հետևելու, տեսագրություններին և տեսաձայնագրություններին հասանելիություն ունեցող Ոստիկանության ծառայողների շրջանակը սահմանելու մասին» թիվ 17-Լ և 31.03.2020թ. «Ոստիկանության ստորաբաժանումներում իրականացվող հարցաքննությունների ընթացքը տեսաձայնագրելու վերաբերյալ ուղեցույցը հաստատելու մասին» 18-Լ հրամանները:

Բացի այդ 2020 թվականի ընթացքում Ոստիկանության կրթահամալիրում «Խոշտանգումների, անմարդկային կամ արժանապատվությունը նվաստացնող վերաբերմունքի թեմայով» միջազգային չափանիշներին համապատասխան վերապատրաստվել են Ոստիկանության գլխավոր, ավագ և միջին խմբերի ընդհանուր թվով 85 ծառայողներ: Վերապատրաստումները կրում են պարբերական բնույթ:

Միաժամանակ, ԵԽ փորձագիտական աջակցությամբ ՀՀ արդարադատության նախարարությունը մշակել է խոշտանգումից տուժած անձանց ռեաբիլիտացիայի իրավունքի վերաբերյալ միջազգային չափանիշների, արտասահմանյան փորձի և ներպետական օրենսդրության, պրակտիկայի համեմատական դիտարկմանն առնչվող հետազոտությունը: Հետազոտության շրջանակներում առանձնացվել են մի շարք երկրների մոդելներ, ուսումնասիրվել են այս ոլորտում ՀՀ-ում գործող հասարակական կազմակերպությունների կողմից մատուցվող ծառայությունները, դրանց ծավալը, հիմնական մոտեցումները, ուսումնասիրվել են ՀՀ օրենսդրությամբ առկա կառուցակարգերը, թրաֆիքինգի զոհերին և ընտանեկան բռնության զոհերին տրամադրվող ծառայությունների շրջանակներում գործող մոդելները՝ թե՛ պետության կողմից անմիջականորեն մատուցվող ծառայությունների, թե՛ պետության կողմից պատվիրակված ծառայությունների տեսանկյունից: Ուսումնասիրության արդյունքներով ՀՀ արդարադատության նախարարությունը, շահագրգիռ բոլոր կողմերի ներգրավմամբ, կնախաձեռնի համապատատասխան օրենսդրական և պրակտիկ բարեփոխումներ խնդիրը հնարավորինս սեղմ ժամկետներում հասցեագրելու նպատակով:

Միևնույն ժամանակ, ՀՀ արդարադատության նախարարությունը Շվեդիայի միջազգային զարգացման գործակալության կողմից ֆինանսավորվող (SIDA) և Ռաուլ Վալենբերգի անվան Մարդու իրավունքների ու մարդասիրական իրավունքի ինստիտուտի (Raoul Wallenberg Institute of Human Rights and Humanitarian Law) կողմից իրականացվող ծրագրի շրջանակներում մշակել է «Ուժեղ ցավի տարրը խոշտանգման հասկացությունում» վերտառության գործնական ուղեցույցը: Ուղեցույցը ներկայացնում է ուժեղ ցավի կամ տառապանքի տարրի վերաբերյալ հեղինակավոր դատական պրակտիկայի և մեկնաբանության եզակի համադրություն` առանձնահատուկ ուշադրության արժանացնելով դրանց վերաբերյալ հայաստանյան իրավական համակարգին և պրակտիկային։ Միջազգային իրավունքում խոշտանգումների հայտնի սահմանումներին և արգելքներին ծանոթանալուց հետո ուղեցույցն իրավակիրառողին կծանոթացնի տարրի գնահատման հայեցակարգային չափանիշներին` կարևոր աղբյուրների և հեղինակավոր մարմինների ամբողջական հղումներով հանդերձ:

ՀՀ քրեական օրենսգրքի 3091-րդ հոդվածով նախատեսված հանցագործությունների վերաբերյալ քրեական գործերով քննության յուրաքանչյուր դեպքում ՀՀ վճռաբեկ դատարանի 2019 թվականի սեպտեմբերի 18-ի թիվ ԵԱՔԴ/0172/11/17 որոշամբ նախատեսված չափանիշների պահպանման անհրաժեշտությամբ պայմանավորված՝ ՀՀ գլխավոր դատախազության ՀՀ հատուկ քննչական ծառայությունում մինչդատական վարույթի օրինականության նկատմամբ հսկողության վարչության պետի՝ 2020 թվականի հունիսի 12-ի 12/17(8)-20 թվականի գրությամբ ՀՀ հատուկ քննչական ծառայության խոշտանգումների և մարդու դեմ ուղղված հանցագործությունների քննության վարչության պետի ուշադրությունն է հրավիրվել հիշյալ հոդվածով հարուցված քրեական գործերով ՀՀ վճռաբեկ դատարանի վերը նշված որոշմամբ սահմանված չափանիշների պահպանմանը, միաժամանակ հանձնարարվել է բացառել ենթադրյալ զոհի հայտնած տվյալները հապճեպ կամ չհիմնավորված վերջնական գնահատականի արժանացնելու դրսևորումները։

Բացի այդ, խոշտանգումների և վատ վերաբերմունքի վերաբերյալ անձանց բողոքների և պնդումների մասին քննությունն օպերատիվ, անաչառ, մանրակրկիտ և արդյունավետ կատարելու, դրա պատշաճ արագությունն ապահովելու նպատակով ՀՀ գլխավոր դատախազի՝ 2020 թվականի հունիսի 15-ի 12/2(8)-20 թվականի գրությամբ ՀՀ դատախազության կառուցվածքային ստորաբաժանումներին հանձնարարվել է նշված բողոքները և պնդումները (դատարանում ենթադրյալ խոշտանգման վերաբերյալ արված հայտարարությունները, դատավարական գործողությունների ընթացքում վարույթն իրականացնող մարմնին հասցեագրված դիմումներով, բողոքներով արված պնդումները) անհապաղ, բայց ոչ ուշ, քան 24 ժամվա ընթացքում ուղարկել ՀՀ գլխավոր դատախազության ՀՀ հատուկ քննչական ծառայությունում մինչդատական վարույթի օրինականության նկատմամբ հսկողության վարչություն՝ ՀՀ հատուկ քննչական ծառայություն ուղարկելու հարցը քննարկելու համար:

Համապատասխան գրություններ են հասցեագրվել նաև ՀՀ քննչական կոմիտեի նախագահին և Քրեակատարողական բժշկական կենտրոն» ՊՈԱԿ-ի տնօրենին։

Առանձնահատուկ ուշադրություն է դարձվել նաև ենթադրյալ խոշտանգման կամ վատ վերաբերմունքի վերաբերյալ հաղորդումներին գրությամբ պատասխանելու կամ այլ կերպ անհետևանք թողնելու դեպքերը բացառելու հանգամանքին:

Նշվածով պայմանավորված՝ ՀՀ դատախազության կոլեգիայի 2021 թվականի փետրվարի 26-ի նիստում ընդունված որոշմամբ դատախազներին հանձնարարվել է բացառել ենթադրյալ խոշտանգման կամ վատ վերաբերմունքի այլ ձևերի վերաբերյալ հաղորդումներին գրությամբ պատասխանելու կամ այլ կերպ անհետևանք թողնելու դրսևորումները: Խոշտանգման կամ վատ վերաբերմունքի այլ ձևերի վերաբերյալ հաղորդում ստանալիս անմիջապես գործադրել բոլոր միջոցները՝ պարզելու համար հաղորդումներում շարադրված տվյալների իսկությունը և արժանահավատությունը: Միաժամանակ, հանձնարարվել է բացառել ենթադրյալ խոշտանգման կամ վատ վերաբերմունքի վերաբերյալ հաղորդումների հիմնավորվածությունը գնահատելուն ուղղված միջոցների հապաղումը, իսկ քրեական գործ հարուցելու հիմքերի բավարարության՝ ընդհուպ դրանց նվազագույն հիմնավորվածության պայմաններում վարույթն իրականացնող մարմինների կողմից նյութերի նախապատրաստման ժամկետը երկարացնելու միջնորդություն հարուցելու դեպքում մերժել այն՝ գրավոր ցուցում տալ քրեական գործ հարուցելու մասին:

Հարկ է նշել նաև, որ խոշտանգումների և վատ վերաբերմունքի վերաբերյալ անձանց բողոքների և պնդումների, այդ կապակցությամբ հարուցված քրեական գործերի նկատմամբ ՀՀ գլխավոր դատախազության ՀՀ հատուկ քննչական ծառայությունյան մինչդատական վարույթի օրինականության նկատմամբ հսկողություն իրականացնող վարչության դատախազների կողմից իրականացվել է պատշաճ դատախազական հսկողություն՝ ապահովելու համար վերը նշված չափանիշներին համապատասխանող քննություն:

Միջոցառման շրջանակներում վնասվածքների արձանագրման և դրանց մասին իրավապահ մարմիններին հաղորդելու հետ կապված խնդիրներն արձանագրվել են ՀՀ մարդու իրավունքների պաշտպանի՝ որպես կանխարգելման ազգային մեխանիզմի 2020 թվականի գործունեության վերաբերյալ տարեկան զեկույցով:

Մասնավորապես, վկայակոչված տարեկան զեկույցով Մարդու իրավունքների պաշտպանն արձանագրել է, որ հոգեբուժական կազմակերպություններում բուժում և խնամք ստացող պացիենտների ստացած վնասվածքների վերաբերյալ իրավապահ մարմիններին տեղեկացնելու կամ այդ մասին հաշվառումներ վարելու վերաբերյալ իրավական ընթացակարգեր չկան նախատեսված:

Հոգեբուժական կազմակերպություններում Մարդու իրավունքների պաշտպանի աշխատակազմի մշտադիտարկումը ցույց է տվել, որ տարբեր հաստատություններում միասնական սկզբունքով չեն արձանագրվում պացիենտների մոտ հայտնաբերված ֆիզիկական վնասվածքները, իսկ իրավապահ մարմիններին տեղեկացումը կատարվում է տարբեր ձևաչափով՝ գրավոր կամ բանավոր, որոշ դեպքերում տեղեկացումը պայմանավորված է վնասվածքի բնույթով:

Այսպես, օրինակ՝ Հոգեկան առողջության պահպանման ազգային կենտրոնում ստացած վնասվածքների հաշվառվման և այդ մասին իրավապահ մարմիններին տեղեկացման համար տնօրինությունը մշակել է համապատասխան ներքին իրավական ակտ, որը, սակայն, չի արտացոլում հոգեբուժական կազմակերպություններում պացիենտների անվտանգության ապահովման, ինչպես նաև խոշտանգումների և այլ դաժան, անմարդկային կամ արժանապատվությունը նվաստացնող վերաբերմունքի կանխարգելման, դրա արդյունավետ քննությանն ուղղված աշխատանքների իրական պատկերը: Բացի այդ, մշտադիտարկումը ցույց է տվել, որ պացիենտների մոտ հայտնաբերված վնասվածքները պատշաճ չեն արձանագրվում, իսկ իրավապահ մարմիններին տեղեկացումը կատարվում է բանավոր կարգով՝ հեռախոսակապի միջոցով:

Սա վկայում է վնասվածքների մասին իրավապահ մարմիններին իրազեկելու հայեցողական մոտեցման և հստակ չափանիշների բացակայության մասին:

Խնդրի մասին է վկայում նաև ՀՀ գլխավոր դատախազությունից ստացված վիճակագրական տվյալը, ըստ որի՝ 2020 թվականի ընթացքում հոգեբուժական կազմակերպություններում ինքնավնասման 4 դեպք է արձանագրվել այն դեպքում, երբ ՀՀ առողջապահության նախարարությունից ստացված տեղեկությունների համաձայն՝ միայն Հոգեկան առողջության պահպանման ազգային կենտրոնում 2020 թվականին ինքնավնասման 14 դեպք է արձանագրվել:

Արձանագրված խնդիրների հաշվառմամբ՝ Մարդու իրավունքների պաշտպանն, ի թիվս այլնի, առաջարկել է համապատասխան փաստաթղթերում պատշաճ արձանագրել հոգեբուժական կազմակերպություններում ընդունվող և այնտեղ բուժում կամ խնամք ստացող պացիենտների վնասվածքները՝ ապահովելով դրանց մասնագիտական նկարագրումը, ինչպես նաև հոգեբուժական բժշկական օգնություն ու սպասարկում իրականացնող կազմակերպություններում սահմանել այնտեղ բուժում և խնամք ստացող պացիենտների վնասվածքների պատշաճ հաշվառման և այդ մասին իրավապահ մարմիններին տեղեկացնելու ընթացակարգ:

Վերոգրյալից բացի, 2020 թվականի տարեկան զեկույցում խնդրահարույց է համարվել նաև քրեակատարողական հիմնարկ ընդունվելիս անձին պատշաճ բժշկական զննության չենթարկելը և անձի հնարավոր վնասվածքների մասին իրավապահ մարմիններին չիրազեկելը:

Մասնավորապես, Մարդու իրավունքների պաշտպանի աշխատակազմի մշտադիտարկման արդյունքում արձանագրվել է, որ ազատությունից զրկված անձինք արտաքին բժշկական զննության են ենթարկվում միայն մեկ անգամ՝ երբ ընդունվում են քրեակատարողական հիմնարկ: Մյուս դեպքերում, երբ անձը տեղափոխվում է դատարան կամ քննչական որևէ գործողության մասնակցելու համար և վերադառնում է քրեակատարողական հիմնարկ, արտաքին բժշկական զննություն չի իրականացվում: Ընդ որում, նախնական բժշկական զննություն և դրա վերաբերյալ պատշաճ մասնագիտական արձանագրում չի իրականացվում:

Օրինակ, «Արմավիր» քրեակատարողական հիմնարկ մուտք գործող ազատությունից զրկված անձանց մոտ վնասվածքներ արձանագրելու բազմաթիվ դեպքերի պարագայում «Խոշտանգումների և վատ վերաբերմունքի այլ դեպքեր հետ կապված բժշկական հետազոտությունների իրականացման և դեպքերի արձանագրման» համապատասխան ձևաթուղթ չի վարվել, իսկ իրավապահ մարմիններին տեղեկացնելու օրենսդրական այլ պարտականություն սահմանված չէ:

Ավելին, այս խնդիրն արձանագրվել է նաև Հայաստանի վերաբերյալ ԽԿԿ 2016 թվականի զեկույցում, որտեղ անդրադառնալով ազատությունից զրկման վայրերում իրականացվող բժշկական զննությանը, ԽԿԿ-ն արձանագրել է, որ ազատությունից զրկման վայր ընդունվելիս անձի առաջնային բժշկական զննությունը, հատկապես ստացված վնասվածքների գրանցումն ու հաղորդումը պատշաճ չեն իրականացվում:

***Գործողության անվանումը.***

 **Համայնքային ոստիկանության բաժանմունքների գործառութային և օրենսդրական աուդիտ /6-րդ գլխի 1-ին գործողություն/.**

**Կատարողական.**

Ոստիկանության կողմից, Ոստիկանության բարեփոխումների ռազմավարությամբ սահմանած մոտեցումների համատեքստում, իրականացվել է համայնքային ոստիկանության բաժանմունքների գործառութային և օրենսդրական աուդիտ (այսուհետ՝ Աուդիտ):

Աուդիտը բաղկացած է հետևյալ 4 մասերից՝

* համայնքային ոստիկանության ստորաբաժանումների կողմից ներկայումս իրականացվող գործառույթների նկարագիր,
* համայնքային ոստիկանության գործող մոդելի վերաբերյալ դիտարկումներ,
* դիտարկման արդյունքում ոստիկանության կողմից ներկայացվող առաջարկություններ,
* ոստիկանության կողմից ներկայացվող առաջարկությունների վերաբերյալ շահագրգիռ պետական կառավարման մարմինների դիրքորոշումներ և դրանց վերաբերյալ Ոստիկանության նկատառումները:

Ոստիկանության կողմից իրականացվել է նաև միջազգային փորձի ուսումնասիրություն, մասնավորապես՝ ԵԱՀԿ և ՄԱԿ-ի փորձագետների մասնակցությամբ համայնքային ոստիկանության լավագույն փորձի փոխանակման նպատակով անցկացվել են առցանց աշխատանքային քննարկումներ, որոնց ընթացքում Ղազախստանի, Կանադայի, Էստոնիայի, Նորվեգիայի և Շվեդիայի փորձագետները ներկայացրել են իրենց երկրների փորձը՝ համայնքային ոստիկանության ոլորտում։ Քննարկումների արդունքներով ՀՀ կողմից կընտրվեն համայնքային ոստիկանության՝ Հայաստանի Հանրապետությանը համապատասխանող երկրների մոդելները, ինչպես նաև փորձագետները, որոնք աջակցություն կցուցաբերեն ծառայության բարեփոխման ընթացքում։

***Գործողության անվանումը.***

 **Ոստիկանության պարեկային ծառայության կողմից համայնքային ոստիկանության գործառույթի իրականացում /6-րդ գլխի 2-րդ գործողություն/.**

**Կատարողական.**

Իրականացվել է Ոստիկանության պարեկային ծառայության կողմից համայնքային ոստիկանության գործառույթների իրականացման նպատակահարմարության վերաբերյալ ուսումնասիրություն և ներկայացվել է ՀՀ վարչապետի աշխատակազմ:

Միաժամանակ հաշվի առնելով Պարեկային ծառայության գործունեության բնույթն ու փիլիսոփայությունը, այն է՝ համայնքամետ ծառայություն, պարեկների ողջ աշխատանքը հիմնվում է համայնքի հետ համագործակցության տրամաբանության վրա: Վերջինս ակնհայտ է քաղաքացիների արձագանքներում ու Պարեկային ծառայության հանդեպ քաղաքացիների վստահության բարձրացման ու դրական արձագանքների մեջ:

***Գործողության անվանումը.***

 **Հաղորդակցության արշավներ՝ ուղղված ՀՀ ոստիկանության միջազգային իմիջի ու նոր Ոստիկանության կերպարի բարձրացմանը /7-րդ գլխի 1-ին գործողություն/.**

**Կատարողական.**

2020-2022թթ. Ոստիկանության բարեփոխումների ռազմավարության համատեքստում մշակվել է «Հաղորդակցության ռազմավարություն գործողությունների ծրագիր», որում նախանշված են ամբողջ բարեփոխումների ընթացքում ռազմավարական հաղորդակցման հիմնական ուղղությունները, թիրախային խմբերը և յուրաքանչյուր թիրախային խմբի համար կիրառվող գործիքները, մեթոդաբանությունը:

Ռազմավարության ու բարեփոխումների փաթեթի վերաբերյալ հաշվետու ժամանակահատվածում իրականացվել են ավելի քան 20 քննարկումներ՝ ՀՀ արդարադատության նախարարության և Ոստիկանության ներկայացուցիչների մասնակցությամբ, իսկ հայաստանյան լրատվական կայքերում հրապարակվել է ավելի քան 50 նյութ:

Հանրությանը շարունակաբար տեղեկություններ են ներկայացվել նոր Ոստիկանության տեսլականի վերաբերյալ, որի նպատակը ժամանակակից մարտահրավերներին դիմակայող, մասնագիտացված ու տեխնիկապես հագեցած, բարեվարք և հարգանքի արժանի Ոստիկանության ու ժողովրդավարական իրավակարգին բնորոշ նոր ոստիկանի կերպարի ստեղծումն է, ինչպես նաև ներկայացվել է ռազմավարության իրականացման ընթացքը, հատուկ անդրադարձ կատարելով ռազմավարությամբ նախատեսված առաջնային միջոցառումներին, այն է՝ Պարեկային ծառայության և Օպերատիվ կառավարման կենտրոնի ձևավորման ընթացքին:

Ակտիվ ներգրավվածություն է արձանագրվել միջազգային հանրության ու քաղաքացիական հասարակության ներկայացուցիչների կողմից՝ թե՛ բարեփոխումների ընթացքին մասնակցելու, թե՛ հնարավոր աջակցության տրամադրման համատեքստում:

Միաժամանակ, ԱՄՆ կառավարության օժանդակությամբ՝ մասնագիտացված կազմակերպության ներգրավմամբ, ակտիվ հաղորդակցության արշավներ են իրականացվել պարեկային ծառայողների հնգամսյա ուսուցման գործընթացը լուսաբանելու, հանրության շրջանում նոր ծառայության մասին իրազեկության բարձրացման, ինչպես նաև երկրորդ փուլի համար դիմորդների ներգրավման նպատակով: Այս գործընթացի շարունակակությունն ապահովվել է մինչև 2021թ. հոկտեմբերի վերջ: Միաժամանակ մշակվել ու վերջնականացվել է հաղորդակցության նյութերի ու բարեփոխումների վերաբերյալ տեղեկատվական փաթեթի ծավալուն կազմ՝ ներառելով, ինչպես անիմացիոն վիդեո հոլովակներ, այնպես էլ փաստերի հիման վրա կազմված պատմողական նյութեր՝ վիդեոների ու գրավոր տեքստերի ձևաչափով:

Ոստիկանության հասարակայնության հետ կապի և լրատվության վարչությունը 2021 թվականի ընթացքում Ոստիկանության գործունեության թափանցիկությունն ապահովելու, բարեփոխումների ընթացքը ներկայացնելու, ոստիկանություն-հասարակություն կապն ամրապնդելու նպատակով իրականացրել է հետևյալ միջոցառումները.

* Ոստիկանության «Հերթապահ մաս», «02» և «Կիրակնօրյա հերթապահ մաս» հաղորդաշարերով պարբերաբար լուսաբանվել են Պարեկային ծառայության աշխատակիցների կողմից և/կամ նրանց մասնակցությամբ բացահայտված հանցագործություններ ու դեպքեր,
* նույն հաղորդաշարերի ընթացքում՝ 25.06.2020-07.07.2020թթ. պարբերաբար հայտարարվել է Պարեկային ծառայության տարբերանշանի մրցույթի մասին,
* 30.07.2021-26.08.2021թթ. պարբերաբար հայտարարվել է Լոռու և Շիրակի մարզերում Պարեկային ծառայության ներդրման և պարեկների ընդունելության մասին,
* նույն թեմայով Ոստիկանության պաշտոնական ֆեյսբուքյան էջով տեղադրվել է հայտարարություն և ակտիվացվել գովազդ,
* ողջ ծավալով լուսաբանվել է «Զգուշացեք, երեխաներ են» միջոցառումը, որի գերակշիռ մասն ուղղված է Պարեկային ծառայության աշխատանքին,
* պարբերաբար ներկայացվել են մայրաքաղաքում ուժեղացված ծառայության մանրամասները, որոնց մեծ մասը կրկին Պարեկային ծառայության աշխատանքի լուսաբանում է,
* պատրաստվել և Ոստիկանության պաշտոնական լրատվության միջոցներով հրապարակվել է Պարեկային ծառայության մասին պատմող տեսաֆիլմ,
* բարեփոխումների ընթացքն առավել ցայտուն ներկայացնելու համար Ոստիկանության պաշտոնական կայքում բացվել է «Պարեկային ծառայություն» բաժինը՝ «Արձանագրված դեպքեր» և «Միջոցառումներ» ենթաբաժիններով:

2021 թ. հուլիսի 1-ից դեկտեմբերի 20-ը կայքում տեղադրվել է.

* «Արձանագրված դեպքեր»՝ 76 տեղեկատվություն
* «Միջոցառումներ» 31՝ տեղեկատվություն:

2021 թվականին Ոստիկանությունում կայացած մի շարք միջազգային հանդիպումների ընթացքում մանրամասն ներկայացվել են Ոստիկանությունում ընթացող բարեփոխումները և պայմանավորվածություն է ձեռք բերվել հետագա համագործակցության վերաբերյալ:

***Գործողության անվանումը.***

 **Եվրոպոլի և Եվրոջասթի հետ համագործակցության ակտիվացում /7-րդ գլխի 2-րդ գործողություն/.**

**Կատարողական.**

Ոստիկանության, ինչպես նաև ՀՀ արտաքին գործերի նախարարության և Նիդերլանդներում Հայաստանի Հանրապետության դեսպանության համատեղ ջանքերով հաջողությամբ ավարտվեցին Եվրոպոլի ներկայացուցիչների հետ տևական բանակցությունները և արդյունքում՝ 2021 թվականի սեպտեմբերի 16-ին ստորագրվել է «Հայաստանի Հանրապետության իրավապահ մարմինների և Եվրոպական միության իրավապահ ոլորտում համագործակցության գործակալության միջև համագործակցության հաստատման վերաբերյալ» աշխատանքային համաձայնագիրը, որը հայկական կողմից ստորագրել է Ոստիկանության պետը:

***Գործողության անվանումը.***

 **Ապահովել միջազգային գործընկերների ներգրավումը բարեփոխումների գործընթացում /7-րդ գլխի 3-րդ գործողություն/.**

**Կատարողական.**

Ոստիկանություն բարեփոխումների գործընթացն ի սկզբանե ձևավորվել է որպես ներառական ու թափանցիկ՝ ներգրավելով բոլոր հնարավոր միջազգային գործընկերներին:

Այս նպատակով ձևավորվել են միջազգային կազմակերպությունների ու գործընկերների հետ աշխատանքի ու նրանց ներգրավման համակարգման հստակ մեխանիզմներ՝ ջանքերի կրկնություններից խուսափելու և ամբողջ ներգրավումը քարտեզագրելու և հստակ համակարգելու նպատակով:

Միաժամանակ ակտիվ բանակցությունների արդյունքում ոլորտում առկա է միջազգային լայն ներգրավվածություն, մասնավորապես՝ Ամերիկայի Միացյալ Նահանգներ/ Թմրամիջոցների դեմ պայքարի և իրավապահ համագործակցության գրասենյակ, Եվրոպական Միություն, ՄԱԿ-ի զարգացման ծրագիր, Համաշխարհային բանկ, Եվրոպայում համագործակցության և անվտանգության կազմակերպություն, ՄԱԿ Միջազգային զարգացման գրասենյակ և այլն, որոնք տրամադրում են թե՛ խորհրդատվական աջակցություն, թե՛ նյութատեխնիկական օժանդակություն: Միաժամանակ ԱՄՆ կառավարության ջանքերով 2021 թվականի հունվարից բարեփոխումների գործընթացում ակտիվ մասնակցություն ունի ԱՄՆ Արդարադատության դեպարտամենտի ICITAP կազմակերպությունը՝ որպես Ոստիկանական ոլորտում մասնագիտացված կառույց: Վերջինիս ջանքերը հատկանշական են պարեկային ծառայողների ինչպես նախնական, այնպես էլ հետագա վերապատարաստումների ու կրթության բնագավառում:

Բարեփոխումների ընթացքը ներառական, ինչպես նաև առավել համակարգված դարձնելու նպատակով 2021 թվականի հոկտեմբերից ՀՀ արդարադատության նախարարության համակարգմամբ կայանում են ՀՀ վարչապետի հանձնարարությամբ ստեղծված՝ բարեփոխումների իրականացմանն աջակցող աշխատանքային խմբի շաբաթական հանդիպումներ, որոնց ներկա են թե’ քաղաքացիական հասարակության, թե’ միջազգային գործընկերների ներկայացուցիչները: Աշխատանքային խմբի հանդիպումներին քննարկվում են բարեփոխումների ընթացքին առնչվող բոլոր հարցերը:

Հաշվետու ժամանակահատվածում կազմակերպվել են նաև մի շարք հանդիպումներ, որոնց ընթացքում քննարկվել են իրականացվող բարեփոխումների շրջանակներում Ոստիկանության հետ համագործակցության հնարավորությունները:

Մասնավորապես,

* **Մարտի 15-ից 19-ը** Ոստիկանության, ՀՀ արդարադատության նախարարության, ՀՀ տարածքային կառավարման և ենթակառուցվածքների նախարարության Միգրացիոն ծառայության և ԵՄ փորձագետների մասնակցությամբ Թայեքս ծրագրի ներկայացուցիչների հետ տեղի են ունեցել առցանց հանդիպումներ, որոնց նպատակն էր տրամադրել առաջարկություններ Ոստիկանության բարեփոխումների ռազմավարության շրջանակներում ձևավորվելիք Ներքին գործերի նախարարության կառուցվածքի վերաբերյալ։

Փորձագիտական առաքելության շրջանակներում ներկայացվել են ԵՄ անդամ երկրների ներքին գործերի նախարարությունների լավագույն գործառնական կառուցվածքները, ինչպես նաև Ոստիկանության առկա կառուցվածքը։ Տրվել են առաջարկություններ Ներքին գործերի նախարարության օպտիմալ և արդյունավետ կառուցվածքի վերաբերյալ։ Ներկայացվել են նաև ինտեգրված միգրացիոն և անձնագրային ծառայությունների տեսլականը, ինչպես նաև հանրային ծառայությունների մատուցման կենտրոնների ձևավորմանն ուղղված աշխատանքները։ Առցանց միջոցառմանը մասնակցել է Ոստիկանության պետի տեղակալի գլխավորած պատվիրակությունը։

* **Հունվարի 25-ից փետրվարի 4-ը** ՀՀ-ում ԱՄՆ դեսպանության աջակցությամբ կայացել է Հետաքննությունների դաշնային բյուրոյի գործակալներ Մայքլ Ալեսի և Բրոք Բահեի այցը Երևան: Այցի նպատակն էր իրականացնել Ոստիկանության քրեական ոստիկանության գլխավոր վարչության հատուկ նշանակության վարչության կարիքների գնահատումը: Այցի ժամանակ ամերիկյան կողմի խնդրանքով կազմակերպվել են մի շարք հանդիպումներ, որոնց ընթացքում վերջիններս հնարավորություն են ունեցել ծանոթանալու վարչության կառուցվածքին, գործառույթներին, սպառազինությանը, ուսումնական և մարտական, ինչպես նաև վերապատրաստման ծրագրերին, այցելել Ոստիկանության հրաձգարան:
* **Փետրվարի 17-ին** Ոստիկանության պետի տեղակալի և ՀՀ-ում ԱՄՆ դեսպանության Թմրամիջոցների դեմ պայքարի և իրավապահ համագործակցության ծրագրի տնօրենի գլխավորած պատվիրակության հանդիպման ընթացքում քննարկվել են ամերիկյան գործընկերների կողմից Ոստիկանությունում իրականացվող բարեփոխումներին ուղղված աջակցության աշխատանքները, Թմրամիջոցների դեմ պայքարի և իրավապահ համագործակցության ծրագրի հետ 2021 թվականի ընթացքում նախատեսված աշխատանքները, ինչպես նաև փոխադարձ հետաքրքրություն ներկայացնող մի շարք այլ հարցեր:

Թմրամիջոցների դեմ պայքարի և իրավապահ համագործակցության ծրագրի տնօրենն ընդգծել է, որ ամերիկյան կողմը պատրաստակամ է շարունակել համագործակցությունն ու աջակցությունը՝ ուղղված ՀՀ ոստիկանության արդիականացման ու ծառայությունների որակի բարձրացման աշխատանքներին:

* **Փետրվարի 17-ին** Ոստիկանության պետի տեղակալն ընդունել է Հայաստանում Եվրոպայի խորհրդի գրասենյակի ղեկավարի պաշտոնակատարի գլխավորած պատվիրակությանը։ Հանդիպման ընթացքում կարևորվել է Ոստիկանությունում ընթացող բարեփոխումների համատեքստում Ներքին գործերի նախարարության և Պարեկային ծառայության ձևավորման գործում եվրոպական կառույցների հետ համագործակցությունը։ Եվրոպայի խորհուրդի ներկայացուցիչն իր պատրաստակամությունն է հայտնել աջակցություն ցուցաբերել Ոստիկանությունում ընթացող բարեփոխումների շրջանակներում նախատեսված միջոցառումների իրականացման ուղղությամբ։
* **Փետրվարի 22-ին** Ոստիկանությունում տեղի է ունեցել հանդիպում Ոստիկանության շահագրգիռ ստորաբաժանումների և ՄԱԿ, ԵԱՀԿ և ՀՀ արդարադատության նախարարության ներկայացուցիչների միջև՝ ՄԱԿ և ԵՄ կողմից նախաձեռնված՝ Ոստիկանությունում իրականացվող բարեփոխումների աջակցմանն ուղղված «Հաշվետու ինստիտուտներ և մարդու իրավունքների պաշտպանությունը Հայաստանում» ծրագրի կետերի մասնագիտական քննարկման նպատակով։

Ծրագրի շրջանակներում նախատեսված է աջակցություն ցուցաբերել Ոստիկանության կրթական համակարգին, համայնքային ոստիկանությանը, մարդկային ռեսուրսների կարողությունների զարգացմանը և մի շարք այլ հարցերի։ Առաջիկայում նախատեսվում է նաև անցկացնել Ոստիկանության գործունեության հանրային ընկալման վերաբերյալ համապարփակ հարցում։

* **Օգոստոսի 17-ին** Ոստիկանության պետի տեղակալն ընդունել է ՀՀ-ում ԱՄՆ դեսպանության Թմրամիջոցների դեմ պայքարի և իրավապահ համագործակցության ծրագրի նորանշանակ ղեկավար տիկին Ալեքսիս Հաֆթվանիի գլխավորած պատվիրակությանը։ Հանդիպման ընթացքում քննարկվել են Ոստիկանությունում իրականացվող բարեփոխումների շրջանակում ԱՄՆ կողմից առաջիկայում նախատեսվող աջակցության վերաբերյալ հարցերը։
* **Սեպտեմբերի 29-ին** Ոստիկանության Կումայրիի բաժին են այցելել ՀՀ փոխվարչապետ Մհեր Գրիգորյանը, ՀՀ-ում ԱՄՆ արտակարգ և լիազոր դեսպան Լին Թրեյսին, ՀՀ արդարադատության նախարար Կարեն Անդրեասյանը, Ոստիկանության պետի տեղակալ Արա Ֆիդանյանը, Շիրակի մարզի և Գյումրիի մարզային ու քաղաքային իշխանության ներկայացուցիչներ:

Հյուրերը Արա Ֆիդանյանի ուղեկցությամբ շրջել են բաժնի տարածքում, ծանոթացել 2022 թվականին մարզում ստեղծվելիք Պարեկային ծառայության ստորաբաժանման և Օպերատիվ կառավարման կենտրոնի տեղակայման վայրին, քննարկել աշխատանքային պայմանների բարելավմանն ուղղված հարցեր:

 Հաշվետու ժամանակաշրջանում ամերիկյան կողմի հետ տեղի են ունեցել Ոստիկանության բարեփոխումների վերաբերյալ մի շարք հանդիպումներ և քննարկումներ ևս, վերջիններս նաև ակտիվ մասնակցություն են ունեցել Ոստիկանության բարեփոխումների աշխատանքային խմբի քննարկումներին:

* **Նոյեմբերի 1-ից 4-ը** Ուկրաինայի ոստիկանությունում ընթացող բարեփոխումներին, կառավարման փորձին ծանոթանալու, ուկրաինական Պարեկային ծառայության ղեկավարումը և Օպերատիվ կառավարման կենտրոնի գործունեությունն ուսումնասիրելու նպատակով Ուկրաինայի Կիև քաղաք էր մեկնել ՀՀ ոստիկանության պատվիրակությունը՝ Ոստիկանության շտաբի պետի գլխավորությամբ: Այցը կազմակերպվել էր ՀՀ-ում ԱՄՆ դեսպանության Թմրամիջոցների դեմ պայքարի և իրավապահ համագործակցության գրասենյակի, ինչպես նաև Ուկրաինայի ԹՊԻՀ ծրագրի և Միջազգային քրեական հետաքննությունների վերապատրաստման ծրագրի (ICITAP) կողմից:

Հագեցած օրակարգի շրջանակներում պատվիրակությունը մի շարք հանդիպումներ է ունեցել Ուկրաինայի պարեկային ոստիկանությունում, Ազգային ոստիկանության Կիև քաղաքի վարչությունում, դիսպետչերական 102 կենտրոնում, Կիև քաղաքի պարեկային վարչությունում, Գոլոսիևսկի վարչական շրջանի ոստիկանության բաժնում, Կիև քաղաքի պարեկային ոստիկանության ակադեմիայում:

* **Նոյեմբերի 3-ին** Ոստիկանության շտաբի պետը Կիևում հանդիպել էՈւկրաինայի ներքին գործերի նախարարի տեղակալ տիկին Մերի Հակոբյանին, որը ներկայացրել է Ուկրաինայի ներքին գործերի նախարարությունում ընթացող բարեփոխումները, մասնավորապես՝ ազգային ոստիկանությունում, պարեկային ծառայությունում, ազգային գվարդիայում և այլ ոլորտներում: Մերի Հակոբյանը հայտնել է, որ ուկրաինական կողմը բաց է միջազգային գործընկերների համար և պատրաստակամություն հայտնել բազմակողմանի աջակցություն ցուցաբերել ՀՀ ոստիկանությանը բարեփոխումների իրականացման գործում:
* **Նոյեմբերի 8-ից 12-ը** Միջազգային քրեական հետաքննությունների վերապատրաստման ծրագրի (ICITAP) կողմից Հիլթոն հյուրանոցում անցկացվել է «Կանայք ոստիկանությունում» (Women in Policing) թեմայով աշխատաժողով, որին մասնակցել են Ոստիկանության պարեկային ծառայության, կրթահամալիրի և այլ ստորաբաժանումների 20 կին աշխատակիցներ։

Ոստիկանությունում ընթացող բարեփոխումների շրջանակներում ՀՀ-ում ԱՄՆ դեսպանության ԹՊԻՀ ծրագրի աջակցությամբ 2021 թվականի դեկտեմբեր ամսին ԱՄՆ Կանզաս նահանգ են գործուղվել Ոստիկանության երկու պատվիրակություն՝ թվով 10 ծառայող:

Գործուղման նպատակն էր ծանոթանալ Կանզաս նահանգի Կանզաս Սիթի, Տոպեկա, Լոուռենս, Վիչիտա և Հաչինսոն քաղաքներում գործող Պարեկային ծառայությանը և Օպերատիվ կառավարման կենտրոնին, ուսումնասիրելու ոստիկանության բաժինների գործունեությունը:

* **Դեկտեմբերի 8-ից 10-ը** աշխատանքային այցով Վրաստանում էր գտնվում Ոստիկանության պետի գլխավորած պատվիրակությունը։

Դեկտեմբերի 8-ին Ոստիկանության պետին ընդունել է Վրաստանի վարչապետ Իրակլի Ղարիբաշվիլին։ Նույն օրը պատվիրակությանն ընդունել է Վրաստանի ներքին գործերի նախարար Վախթանգ Գոմելաուրին։ Վախթանգ Գոմելաուրին ներկայացրել է Վրաստանի ներքին գործերի նախարարության վերջին տարիների բարեփոխումները՝ կարևորելով երկու երկրների ոստիկանությունների համագործակցության արդյունավետ զարգացումը։ Վահե Ղազարյանն իր հերթին ներկայացրել է Ոստիկանությունում իրականացվող բարեփոխումները: Պայմանավորվածություն է ձեռք բերվել շարունակել ընդլայնել համագործակցությունը հատկապես բարեփոխումների շրջանակներում:

Պատվիրակությունը այցելել է նաև Վրաստանի Պարեկային ոստիկանության վարչություն, Սպասարկման գործակալություն, Վրաստանի օպերատիվ կառավարման 112 կենտրոն և Վրաստանի ՆԳՆ ակադեմիա։

Դեկտեմբերի 14-ին առցանց հանդիպում է կայացել Ոստիկանության պետի և Լիտվայի Հանրապետության ՆԳն նախարարի միջև։ Քննարկվել են Ոստիկանությունում ընթացող բարեփոխումների շրջանակներում հետագա համագործակցությանն ուղղված և փոխադարձ հետաքրքրություն ներկայացնող հարցեր։

2021թ. երկրորդ կիսամյակում Հայաստանի Հանրապետությունում Միացյալ Թագավորության դեսպանության աջակցությամբ Բրիտանական խորհրդի երևանյան գրասենյակը կազմակերպել է անգլերեն լեզվի դասընթաց Ոստիկանության պարեկային ծառայության ծառայողների 2 խմբի համար, յուրաքանչյուրում 15-ական մասնակից։ Դասընթացները մեկնարկել են 2021 թվականի դեկտեմբերի 17-ին։

* **Օգոստոսի 4-ին և դեկտեմբերի 24-ին** Ոստիկանության շտաբի միջազգային համագործակցության վարչությունում կայացել է հանդիպում ՀՀ-ում Ճապոնիայի դեսպանության երկրորդ քարտուղար, հյուպատոսության և անվտանգության բաժնի պետ՝ տիկին Սումիկո Իկեդայի հետ։ Հանդիպման ընթացքում քննարկվել են հայ-ճապոնական ոստիկանական համագործակցությանն առնչվող հարցեր, ինչպես նաև Ոստիկանությունում իրականացվող բարեփոխումների շրջանակներում աջակցության ցուցաբերման հնարավորությունը։

Հաշվետու ժամանակահատվածում համագործակցություն է իրականացվել Եվրոպական Միության հետ մի շարք ուղղություններով, մասնավորապես՝

* Կիբերհանցավորության դեմ պայքար,
* Տեխնածին և տարերային աղետների կանխարգելում ճանապարհային երթևեկության անվտանգություն,
* Անվտանգության ոլորտում բարեփոխումներ և այլն:

Միևնույն ժամանակ, Եվրոպական Միությունը ներգրավված է եղել Ոստիկանությունում իրականացվող բարեփոխումների գործընթացում՝ Ոստիկանությանը ցուցաբերվող նյութատեխնիկական և փորձագիտական աջակցության միջոցով:

Հայաստան-Եվրոպայի խորհուրդ 2019-2022թթ. գործողությունների նոր ծրագրով Ոստիկանությունը, որպես հիմնական ազգային գործընկեր, ի թիվս այլ ուղղությունների, ներգրավված է եղել նաև Ոստիկանության բարեփոխումների, մասնավորապես՝ վատ վերաբերմունքի և անպատժելիության դեմ պայքարի մասով:

Այս համատեքստում 2021 թվականի նոյեմբերի 22-ից 26-ը «Կանանց նկատմամբ բռնության և ընտանեկան բռնության կանխարգելման և դրա դեմ պայքարի մասին ԵԽ կոնվենցիայի վավերացման ուղին Հայաստանում» ծրագրի շրջանակներում Երևանում անցկացվել են «Ոստիկանության արձագանքը կանանց նկատմամբ բռնությանը. զոհակենտրոն մոտեցման ամրապնդում» սեմինար-դասընթացներ, որոնց մասնակցել են Ոստիկանության ավելի քան 30 կին ծառայողներ՝ Երևանից և մարզերից: Նույն ծրագրի շրջանակներում 2021 թվականի նոյեմբերի 29-ից 30-ը երկօրյա վերապատրաստում է անցկացվել նաև Ոստիկանության կրթահամալիորւմ։

Հաշվետու ժամանակաշրջանում Ոստիկանությունը սերտ համագործակցություն է իրականացրել նաև ԵԱՀԿ հետ «Հաշվետու ինստիտուտներ և մարդու իրավունքների պաշտպանությունը Հայաստանում» ծրագրի շրջանակներում, հետևյալ ուղղություններով՝

- Ոստիկանության բարեփոխումներ,

- համայնքային ոստիկանություն,

- բանակցային ոստիկանության ներդնում,

- հանրային հարցման կազմակերպում։

ԵԱՀԿ-ոստիկանություն համագործակցության շրջանակներում իրականցվող համայնքային ոստիկանության վերաիմաստավորման գործընթացի շրջանակներում, համայնքային ոստիկանության գործունեության միջազգային փորձին ծանոթանալու նպատակով, հեռավար եղանակով փորձագետների կողմից ներկայացվել են Կանադայի, Էստոնիայի, Ղազախստանի, Շվեդիայի համայնքային ոստիկանության մոդելները:

Քննարկվել են, ինչպես նաև բանակցային ոստիկանության ներդրման վերաբերյալ հարցեր։

2021 թվականի հոկտեմբերին և նոյեմբերինՈստիկանությունը հյուրընկալել է ԵԱՀԿ փորձագիտական պատվիրակություններին, որոնց ընթացքում քննարկել համագործակցության հետ կապված հարցերը, ինչպես նաև Ոստիկանությունում բանակցային ոստիկանության ծառայության սկզբունքների ներդրման հեռանկարն ու եղանակները։

* **Դեկտեմբերի 7-ից 9-ը** Շվեդիայի Թագավորության մայրաքաղաք Ստոկհոլմ են այցելել ՀՀ ոստիկանության շտաբի պետի գլխավորած պատվիրակությունը և ՀՀ արդարադատության նախարարի առաջին տեղակալ Քրիստիննե Գրիգորյանը։

Այցը կազմակերպվել էր ԵԱՀԿ անդրազգային վտանգների վարչության, ոստիկանության ռազմավարական հարցերի բաժնի նախաձեռնությամբ և Շվեդիայի ոստիկանության հյուրընկալությամբ՝ ԵԱՀԿ-ՀՀ համագործակցության` «Հայաստանում ոստիկանություն-հասարակություն համագործակցության ամրապնդում» ծրագրի շրջանակներում Հայաստանում բանակցային ոստիկանության ներդրման նպատակով։

Եռօրյա այցի ընթացքում պատվիրակությունը հանդիպումներ է ունեցել Շվեդիայի կառավարության և ոստիկանության ներկայացուցիչների հետ, որոնք կիսվել են բանակցային ոստիկանության շվեդական մոդելի իրենց գիտելիքներով և փորձով։

«Հաշվետու ինստիտուտներ և մարդու իրավունքների պաշտպանությունը Հայաստանում» ծրագրի շրջանակներում Ոստիկանության բարեփոխումների գործընթացում լայնորեն ներգրավված է նաև ՄԱԿ զարգացման ծրագիրը: Կազմված ժամանակացույցի շրջանակներում կայացել են մի շարք հանդիպումներ ՄԱԶԾ ներկայացուցիչների հետ, քննարկվել են ծրագրի բոլոր ուղղություններով համատեղ գործողությունները և ժամանակացույցը:

Ոստիկանության կրթական համակարգի մանրամասն գնահատման, Ոստիկանության օպերատիվ կառավարման համակարգի տվյալների վերլուծական գործիքի ներդրման նպատակով Ոստիկանությունում կազմակերպվել են մասնագիտական քննարկումներ, պայմանավորվածություն է ձեռք բերվել հետագա աշխատանքների վերաբերյալ:

***Գործողության անվանումը.***

 **Հանրային վստահության մակարդակի և ոստիկանության միջոցառումների ազդեցության վերաբերյալ պարբերական հարցումների իրականացում /8-րդ գլխի 4-րդ գործողություն/.**

**Կատարողական.**

ԵԱՀԿ գրասենյակի, ՀՀ արդարադատության նախարարության, միջազգային փորձագետների ու տեղական կազմակերպության հետ համատեղ մշակել ու վերջնականացվել է հանրային վստահության մակարդակի և Ոստիկանության միջոցառումների /գործողությունների ազդեցության գնահատման հարցաշարը և հանրային հարցումների անցկացման մեթոդաբանությունը: Հարցման իրականացումը և դրա անցկացման ֆինանսավորման հատկացման հարցը ներառված է ՄԱԿ և ԵՄ կողմից նախատեսված՝ ոստիկանությունում իրականացվող բարեփոխումների աջակցմանն ուղղված «Հաշվետու ինստիտուտներ և մարդու իրավունքների պաշտպանությունը Հայաստանում» ծրագրում: Արդեն առկա է հարցման իրականացման մրցույթում հաղթած կազմակերպությունը, որը ֆինանսավորման հատկացումից հետո ձեռնամուխ կլինի հարցման իրականացմանը:

Ըստ միջազգային գործընկերների կանխատեսման՝ հարցումը հնարավոր կլինի անցկացնել մինչև 2022 թվականի 1-ին կիսամյակի ավարտը:

 **ՀՀ ՈՍՏԻԿԱՆՈՒԹՅՈՒՆ**